amanoisuno/poetBack huggingface dataset:
丙寅二月二十二日撫州如歸館雨中有懷諸朝客 韓偓 
悽悽惻惻又微嚬，欲話羇愁憶故人。薄酒旋醒寒徹夜，好花虛謝雨藏春。萍蓬已恨爲逋客，江嶺那知見侍臣。未必交情繫貧富，柴門自古少車塵。
三月二十七日自撫州往南城縣舟行見拂水薔薇因有是作 韓偓 
江中春雨波浪肥，石上野花枝葉瘦。枝低波高如有情，浪去枝留如力鬬。綠刺紅房戰褭時，吳娃越豔醺酣後。且將濁酒伴清吟，酒逸吟狂輕宇宙。
茘枝三首 一 韓偓 
遐方不許貢珍奇，密詔唯教進茘枝。漢武碧桃爭比得，枉令方朔號偷兒。
茘枝三首 二 韓偓 
封開玉籠雞冠溼，葉襯金盤鶴頂鮮。想得佳人微啓齒，翠釵先取一雙懸。
茘枝三首 三 韓偓 
巧裁霞片裹神漿，崖蜜天然有異香。應是仙人金掌露，結成冰入蒨羅囊。
寶劒 韓偓 
困極還應有甚通，難將糞壤掩神蹤。斗間紫氣分明後，擘地成川看化龍。
寶劒 韓偓 
困極還應有日通，難將糞土掩神蹤。但教出得豐城後，不是延津亦化龍。
登南神光寺塔院 韓偓 
無奈離腸日九迴，強攄離抱立高臺。中華地向城邊盡，外國雲從島上來。四序有花長見雨，一冬無雪却聞雷。日宮紫氣生冠冕，試望扶桑病眼開。
再思 韓偓 
暴殄猶來是片時，無人向此略遲疑。流金鑠石玉長潤，敗柳凋花松不知。但保行藏天是證，莫矜纖巧鬼難欺。近來更得窮經力，好事臨行亦再思。
有矚 韓偓 
晚涼閑步向江亭，默默看書旋旋行。風轉滯帆狂得勢，潮來諸水寂無聲。誰將覆轍詢長策，願把棼絲屬老成。安石本懷經濟意，何妨一起爲蒼生。
秋深閑興 韓偓 
此心兼笑野雲忙，甘得貧閑味甚長。病起乍嘗新橘柚，秋深初換舊衣裳。晴來喜鵲無窮語，雨後寒花特地香。把釣覆棊兼舉白，不離名教可顚狂。
故都 韓偓 
故都遙想草萋萋，上帝深疑亦自迷。塞雁已侵池籞宿，宮鴉猶戀女牆啼。天涯烈士空垂涕，地下強魂必噬臍。掩鼻計成終不覺，馮驩無路斅鳴雞。
夢仙 韓偓 
紫霄宮闕五雲芝，九級壇前再拜時。鶴舞鹿眠春草遠，山高水闊夕陽遲。每嗟阮肇歸何速，深羨張騫去不疑。澡練純陽功力在，此心唯有玉皇知。
贈吳顚尊師 韓偓 
飲酒經何代，休糧度此生。跡應常自浼，顚亦強爲名。道若千釣重，身如一羽輕。毫釐分象緯，袒跣揖公卿。狗竇號光逸，漁陽裸禰衡。笑雷冬蟄震，巖電夜珠明。月魄侵簪冷，江光逼屐清。半酣思救世，一手擬扶傾。擊地嗟衰俗，看天貯不平。自緣懷氣義，可是計烹亨。議論通三教，年顏稱五更。老狂人不厭，密行鬼應驚。未識心相許，開襟語便誠。伊余常仗義，願拜十年兄。
送人棄官入道 韓偓 
仙李濃陰潤，皇枝密葉敷。俊才輕折桂，捷徑取紆朱。斷紲三清路，揚鞭五達衢。側身期破的，縮手待呼盧。社稷俄如綴，雄豪詎守株。忸怩非壯志，擺脫是良圖。塵土留難住，纓緌棄若無。冥心歸大道，回首笑吾徒。酒律應難忘，詩魔未肯徂。他年如拔宅，爲我指清都。
感事三十四韻 韓偓 
紫殿承恩歲，金鑾入直年。人歸三島路，日過八花塼。鴛鷺皆迴席，臯夔亦慕羶。慶霄舒羽翼，塵世有神仙。雖遇河清聖，慙非岳降賢。皇慈容散拙，公議逼陶甄。江總參文會，陳暄侍狎筵。腐儒親帝座，太史認星躔。側弁聆神算，濡毫俟密宣。宮司持玉研，書省擘香箋。唯理心無黨，憐才膝屢前。焦勞皆實錄，宵旰豈虛傳。始議新堯曆，將期整舜弦。去梯言必盡，仄席意彌堅。上相思懲惡，中人詎省愆。鹿窮唯觝觸，兔急且㺦猭。本是謀賒死，因之致劫遷。氛霾言下合，日月暗中懸。恭顯誠甘罪，韋平亦恃權。畏聞巢幕險，寧寤積薪然。諒直尋鉗口，奸纖益比肩。晉讒終不解，魯瘠竟難痊。秪擬誅黃皓，何曾識霸先。嗾獒飜醜正，養虎欲求全。萬乘煙塵裏，千官劒戟邊。斗魁當北坼，地軸向西偏。袁董非徒爾，師昭豈偶然。中原成劫火，東海遂桑田。濺血慙嵇紹，遲行笑褚淵。四夷同效順，一命敢虛捐。山岳還青聳，穹蒼舊碧鮮。獨夫長啜泣，多士已忘筌。鬱鬱空狂叫，微微幾病癲。丹梯倚寥廓，終去問青天。
向隅 韓偓 
守道得途遲，中兼遇亂離。剛腸成繞指，玄髮轉垂絲。客路少安處，病牀無穩時。弟兄消息絕，獨斂向隅眉。
社後 韓偓 
社後重陽近，雲天澹薄間。目隨棊客靜，心共睡僧閑。歸鳥城銜日，殘虹雨在山。寂寥思晤語，何夕款柴關。
息慮 韓偓 
息慮狎羣鷗，行藏合自由。春寒宜酒病，夜雨入鄉愁。道向危時見，官因亂世休。外人相待淺，獨說濟川舟。
早起探春 韓偓 
句芒一夜長精神，臘後風頭已見春。煙柳半眠藏利臉，雪梅含笑綻香脣。漸因閑暇思量酒，必怨顚狂泥摸人。若箇高情能似我，且應敧枕睡清晨。
味道 韓偓 
如含瓦礫竟何功，癡黠相兼似得中。心繫是非徒悵望，事須光景旋虛空。升沈不定都如夢，毀譽無恆却要聾。弋者甚多應扼腕，任他閑處指冥鴻。
秋郊閑望有感 韓偓 
楓葉微紅近有霜，碧雲秋色滿吳鄉。魚衝駭浪雪鱗健，鴉閃夕陽金背光。心爲感恩長慘戚，鬢緣經亂早蒼浪。可憐廣武山前語，楚漢寧教作戰場。
李太舍池上玩紅薇醉題 韓偓 
花低池小水泙泙，花落池心片片輕。酩酊不能羞白鬢，顚狂猶自睠紅英。乍爲旅客顏常厚，每見同人眼暫明。京洛園林歸未得，天涯相顧一含情。
余寓汀州沙縣病中聞前鄭左丞璘隨外鎮舉薦赴洛兼云繼有急徵旋見脂轄因作七言四韻戲以贈之或冀其感悟也 韓偓 
莫恨當年入用遲，通材何處不逢知。桑田變後新舟檝，華表歸來舊路岐。公干寂寥甘坐廢，子牟歡抃促行期。移都已改侯王第，惆悵沙堤別築基。
又一絕請爲申達京洛親交知余病廢 韓偓 
鬢惹新霜耳舊聾，眼昏腰曲四肢風。交親若要知形候，嵐嶂煙中折臂翁。
夢中作 韓偓 
紫宸初啓列鴛鸞，直向龍墀對揖班。九曜再新環北極，萬方依舊祝南山。禮容肅睦纓緌外，和氣熏蒸劒履間。扇合却循黃道退，廟堂談笑百司閑。
己巳年正月十二日自沙縣抵邵武軍將謀撫信之行到纔一夕爲閩相急脚相召却請赴沙縣郊外泊船偶成一篇 韓偓 
訪戴船迴郊外泊，故鄉何處望天涯。半明半暗山村日，自落自開江廟花。數醆綠醅桑落酒，一甌香沫火前茶。
建谿灘波心目驚眩余平生溺奇境今則畏怯不暇因書二十八字 韓偓 
長貪山水羨漁樵，自笑揚鞭趁早朝。今日建谿驚恐後，李將軍畫也須燒。
此翁 韓偓 
高閣羣公莫忌儂，儂心不在宦名中。嚴光一唾垂緌紫，何胤三遺大帶紅。金勁任從千口鑠，玉寒曾試幾爐烘。唯應鬼眼兼天眼，窺見行藏信此翁。
失鶴 韓偓 
正憐標格出華亭，況是昂藏入相經。碧落順風初得志，故巢因雨却聞腥。幾時翔集來華表，每日沈吟看畫屏。爲報雞羣虛嫉妒，紅塵向上有青冥。
卜隱 韓偓 
屏跡還應減是非，却憂藍玉又光輝。桑梢出舍蠶初老，柳絮蓋溪魚正肥。世亂豈容長愜意，景清還覺易忘機。世間華美無心問，藜藿充腸苧作衣。
晨興 韓偓 
曉景山河爽，閑居巷陌清。已能消滯念，兼得散餘酲。汲水人初起，迴燈燕暫驚。放懷殊未足，圓隙已塵生。
暴雨 韓偓 
電尾燒黑雲，雨脚飛銀線。急點濺池心，微煙昏水面。氣涼氛祲消，暑退松篁健。叢蓼亞赬茸，擎荷飜綠扇。風期誰與同，逸趣余探徧。欲去更遲留，胸中久交戰。
漫作二首 一 韓偓 
暑雨灑和氣，香風吹日華。瞬龍驚汗漫，翥鳳綷雲霞。懸圃珠爲樹，天池玉作砂。丹霄能幾級，何必待乘槎。
漫作二首 二 韓偓 
黍谷純陽入，鸞霄瑞彩生。岳靈分正氣，仙衛借神兵。汚俗迎風變，虛懷遇物傾。千鈞將一羽，輕重在平衡。
寄隱者 韓偓 
煙郭雲扃路不遙，懷賢猶恨太迢迢。長松夜落釵千股，小港春添水半腰。已約病身拋印綬，不嫌門巷似漁樵。渭濱晦跡南陽臥，若比吾徒更寂寥。
閑居 韓偓 
厭聞趨競喜閑居，自種蕪菁亦自鋤。麋鹿跳梁憂觸撥，鷹鸇搏擊恐麤疎。拙謀却爲多循理，所短深慙盡信書。刀尺不虧繩墨在，莫疑張翰戀鱸魚。
僧影 韓偓 
山色依然僧已亡，竹間疎磬隔殘陽。智燈已滅餘空燼，猶自光明照十方。
洞庭玩月 韓偓  洞庭湖
洞庭湖上清秋月，月皎湖寬萬頃霜。玉椀深沈潭底白，金杯細碎浪頭光。寒驚烏鵲離巢噪，冷射蛟螭換窟藏。更憶瑤臺逢此夜，水晶宮殿挹瓊漿。
贈隱逸 韓偓 
靜景須教靜者尋，清狂何必在山陰。蠭穿窗紙塵侵硯，鳥鬬庭花露滴琴。莫笑亂離方解印，猶勝顚蹶未抽簪。築金總得非名士，況是無人解築金。
南浦 韓偓 
月若半環雲若吐，高樓簾卷當南浦。應是石城艇子來，兩槳咿啞過花塢。正值連宵酒未醒，不宜此際兼微雨。直教筆底有文星，亦應難狀分明苦。
桃林場客舍之前有池半畝木槿櫛比閼水遮山因命僕夫運斤梳沐豁然清朗復覩太虛因作五言八韻 韓偓 
插槿作藩籬，叢生覆小池。爲能妨遠目，因遣去閑枝。鄰叟偷來賞，棲禽欲下疑。虛空無障處，蒙閉有開時。葦鷺憐瀟灑，泥鰌畏日曦。稍寬春水面，盡見晚山眉。岸穩人偷釣，階明日上基。世間多弊事，事事要良醫。
寄禪師 韓偓 
他心明與此心同，妙用忘言理暗通。氣運陰陽成世界，水浮天地寄虛空。劫灰聚散銖錙黑，日御奔馳繭栗紅。萬物盡遭風鼓動，唯應禪室靜無風。
清興 韓偓 
陰沈天氣連翩醉，摘索花枝料峭寒。擁鼻繞廊吟看雨，不知遺却竹皮冠。
深院 韓偓  咏物诗 写景 咏物
鵝兒唼啑梔黃觜，鳳子輕盈膩粉腰。深院下簾人晝寢，紅薔薇架碧芭蕉。
火蛾 韓偓 
陽光不照臨，積陰生此類。非無惜死心，奈有滅明意。妝穿粉燄焦，翅撲蘭膏沸。爲爾一傷嗟，自棄非天棄。
雷公 韓偓 
閑人倚柱笑雷公，又向深山霹怪松。必若有蘇天下意，何如驚起武侯龍。
喜涼 韓偓 
爐炭燒人百疾生，鳳狂龍躁減心情。四山毒瘴乾坤濁，一簟涼風世界清。楚調忽驚淒玉柱，漢宮應已溼金莖。豪強頓息蛙脣吻，爽利重新鶻眼睛。穩想海槎朝犯斗，健思胡馬夜飜營。東南亦是中華分，蒸鬱相凌太不平。
天鑒 韓偓 
何勞諂笑學趨時，務實清修勝用機。猛虎十年搖尾立，蒼鷹一旦醒心飛。神依正道終潛衛，天鑒衷腸競不違。事歷艱難人始重，九層成後喜從微。
江岸閑步 韓偓 
一手攜書一杖筇，出門何處覓情通。立談禪客傳心印，坐睡漁師著背蓬。青布旗誇千日酒，白頭浪吼半江風。淮陰市裏人相見，盡道途窮未必窮。
余臥疾深村聞一二郎官今稱繼使閩越笑余迂古潛於異鄉聞之因成此篇 韓偓 
枕流方采北山薇，驛騎交迎市道兒。霧豹秪憂無石室，泥鰌唯要有洿池。不羞莽卓黃金印，却笑羲皇白接䍦。莫負美名書信史，清風埽地更無遺。
安貧 韓偓 
手風慵展一行書，眼暗休尋九局圖。窗裏日光飛野馬，案頭筠管長蒲廬。謀身拙爲安蛇足，報國危曾捋虎鬚。舉世可能無默識，未知誰擬試齊竽。
殘春旅舍 韓偓  爱国 长安 回忆
旅舍殘春宿雨晴，恍然心地憶咸京。樹頭蠭抱花鬚落，池面魚吹柳絮行。禪伏詩魔歸淨域，酒衝愁陣出奇兵。兩梁免被塵埃汚，拂拭朝簪待眼明。
鵲 韓偓 
偏承雨露潤毛衣，黑白分明衆所知。高處營巢親鳳闕，靜時閑語上龍墀。化爲金印新祥瑞，飛向銀河舊路岐。莫怪天涯棲不穩，託身須是萬年枝。
露 韓偓 
鶴非千歲飲猶難，鶯舌偷含豈自安。光溼最宜叢菊亞，蕩搖無奈綠荷乾。名因霈澤隨天睠，分與濃霜保歲寒。五色呈祥須得處，戛雲仙掌有金盤。
贈僧 韓偓 
盡說歸山避戰塵，幾人終肯別囂氛。瓶添澗水盛將月，衲挂松枝惹得雲。三接舊承前席遇，一靈今用戒香熏。相逢莫話金鑾事，觸撥傷心不願聞。
感舊 韓偓 
省趨弘閣待貂璫，指座深恩刻寸腸。秦苑已荒空逝水，楚天無[限]更斜陽。時昏却笑朱弦直，事過方聞鎖骨香。入室故寮流落盡，路人惆悵見靈光。
八月六日作四首 一 韓偓 
日離黃道十年昏，敏手重開造化門。火帝動爐銷劒戟，風師吹雨洗乾坤。左牽犬馬誠難測，右袒簪纓最負恩。丹筆不知誰定罪，莫留遺跡怨神孫。
八月六日作四首 二 韓偓 
金虎挻災不復論，搆成狂猘犯車塵。御衣空惜侍中血，國璽幾危皇后身。圖霸未能知盜道，飾非唯欲害仁人。黃旗紫氣今仍舊，免使老臣攀畫輪。
八月六日作四首 三 韓偓 
簪裾皆是漢公卿，盡作鋒鋩劒血醒。顯負舊恩歸亂主，難教新國用輕刑。穴中狡兔終須盡，井上嬰兒豈自寧。底事亦疑懲未了，更應書罪在泉扃。
八月六日作四首 四 韓偓 
坐看包藏負國恩，無才不得預經綸。袁安墜睫尋憂漢，賈誼濡毫但過秦。威鳳鬼應遮矢射，靈犀天與隔埃塵。隄防瓜李能終始，免媿於心負此身。
驛步 韓偓 
暫息征車病眼開，況穿松竹入樓臺。江流燈影向東去，樹遞雨聲從北來。物近劉輿招垢膩，風經庾亮汚塵埃。高情自古多惆悵，賴有南華養不材。
疎雨 韓偓 
疎雨從東送疾雷，小庭涼氣淨莓苔。卷簾燕子穿人去，洗硯魚兒觸手來。但欲進賢求上賞，唯將拯溺作良媒。戎衣一挂清天下，傅野非無濟世才。
南安寓止 韓偓 
此地三年偶寄家，枳籬茅廠共桑麻。蝶矜翅暖徐窺草，蠭倚身輕凝看花。天近函關屯瑞氣，水侵吳甸浸晴霞。豈知卜肆嚴夫子，潛指星機認海槎。
有感 韓偓 
堅辭羽葆與吹鐃，飜向天涯困繫匏。故老未曾忘炙背，何人終擬問苞茅。融風漸暖將迴雁，滫水猶腥近斬蛟。萬里關山如咫尺，女牀唯待鳳歸巢。
觀鬬雞偶作 韓偓 
何曾解報稻粱恩，金距花冠氣遏雲。白日梟鳴無意問，唯將芥羽害同羣。
蜻蜓 韓偓 
碧玉眼睛雲母翅，輕於粉蝶瘦於蠭。坐來迎拂波光久，豈是殷勤爲蓼叢。
即目 韓偓 
書牆暗記移花日，洗甕先知醞酒期。須信閑人有忙事，早來衝雨覓漁師。
寄鄰莊道侶 韓偓 
聞說經旬不啓關，藥窗誰伴醉開顏。夜來雪壓村前竹，賸見溪南幾尺山。
惜花 韓偓 
皺白離情高處切，膩香愁態靜中深。眼隨片片沿流去，恨滿枝枝被雨淋。總得苔遮猶慰意，若教泥汚更傷心。臨軒一醆悲春酒，明日池塘是綠陰。
半醉 韓偓 
水向東流竟不迴，紅顏白髮遞相催。壯心暗逐高歌盡，往事空因半醉來。雲護雁霜籠澹月，雨連鶯曉落殘梅。西樓悵望芳菲節，處處斜陽草似苔。
春盡 韓偓 
惜春連日醉昏昏，醒後衣裳見酒痕。細水浮花歸別澗，斷雲含雨入孤村。人閑易有芳時恨，地勝難招自古魂。慙媿流鶯相厚意，清晨猶爲到西園。
睡起 韓偓 
睡起牆陰下藥闌，瓦松花白閉柴關。斷年不出僧嫌癖，逐日無機鶴伴閑。塵土莫尋行止處，煙波長在夢魂間。終撐舴艋稱漁叟，賒買湖心一崦山。
寄友人 韓偓 
傷時惜別心交加，搘頤一向千咨嗟。曠野風吹寒食月，廣庭煙著黃昏花。長擬醺酣遺世事，若爲局促問生涯。夫君亦是多情者，幾處將愁殢酒家。
見別離者因贈之 韓偓 
征人草草盡戎裝，征馬蕭蕭立路傍。尊酒闌珊將遠別，秋山迤邐更斜陽。白髭兄弟中年後，瘴海程途萬里長。曾向天涯懷此恨，見君嗚咽更淒涼。
傷亂 韓偓 
岸上花根總倒垂，水中花影幾千枝。一枝一影寒山裏，野水野花清露時。故國幾年猶戰鬬，異鄉終日見旌旗。交親流落身羸病，誰在誰亡兩不知。
南亭 韓偓 
每日在南亭，南亭似僧院。人語靜先聞，鳥啼深不見。松瘦石稜稜，山光溪澱澱。塹蔓墜長茸，島花垂小蒨。行簪隱士冠，臥讀先賢傳。更有興來時，取琴彈一徧。
太平谷中玩水上花 韓偓 
山頭水從雲外落，水面花自山中來。一溪紅點我獨惜，幾樹蜜房誰見開。應有妖魂隨暮雨，豈無香跡在蒼苔。凝眸不覺斜陽盡，忘逐樵人躡石回。
雨 韓偓 
坐來簌簌山風急，山雨隨風暗原隰。樹帶繁聲出竹聞，溪將大點穿籬入。餉婦寥翹布領寒，牧童擁腫蓑衣溼。此時高味共誰論，擁鼻吟詩空佇立。
江行 韓偓 
浪蹙青山江北岸，雲含黑雨日西邊。舟人偶語憂風色，行客無聊罷晝眠。爭似槐花九衢裏，馬蹄安穩慢垂鞭。
漢江行次 韓偓 
村寺雖深已暗知，幡竿殘日迥依依。沙頭有廟青林合，驛步無人白鳥飛。牧笛自由隨草遠，漁歌得意扣舷歸。竹園相接春波暖，痛憶家鄉舊釣磯。
偶題 韓偓 
俟時輕進固相妨，實行丹心仗彼蒼。蕭艾轉肥蘭蕙瘦，可能天亦妬馨香。
湖南絕少含桃偶有人以新摘者見惠感事傷懷因成四韻 韓偓 
時節雖同氣候殊，不知堪薦寢園無。合充鳳食留三島，誰許鶯偷過五湖。苦筍恐難同象匕，酪漿無復瑩蠙珠。金鑾歲歲長宣賜，忍淚看天憶帝都。
隰州新驛 韓偓 
盛德已圖形，胡爲忽搆兵。燎原雖自及，誅亂不無名。擲鼠須防誤，連雞莫憚驚。本期將係虜，末策但嬰城。肘腋人情變，朝廷物論生。果聞荒谷縊，旋覩藁街烹。帝怒今方息，時危喜暫清。始終俱以此，天意甚分明。
亂後春日途經野塘 韓偓 
世亂他鄉見落梅，野塘晴暖獨裴回。船衝水鳥飛還住，袖拂楊花去却來。季重舊遊多喪逝，子山新賦極悲哀。眼看朝市成陵谷，始信昆明是劫灰。
贈易卜崔江處士 韓偓 
白首窮經通祕義，青山養老度危時。門傳組綬身能退，家學漁樵跡更奇。四海盡聞龜策妙，九霄堪歎鶴書遲。壺中日月將何用，借與閑人試一窺。
過臨淮故里 韓偓 
交遊昔歲已凋零，第宅今來亦變更。舊廟荒涼時饗絕，諸孫飢凍一官成。五湖竟負他年志，百戰空垂異代名。榮盛幾何流落久，遣人襟抱薄浮生。
贈湖南李思齊處士 韓偓 
兩板船頭濁酒壺，七絲琴畔白髭鬚。三春日日黃梅雨，孤客年年青草湖。燕俠冰霜難狎近，楚狂鋒刃觸凡愚。知余絕粒窺仙事，許到名山看藥鑪。
亂後却至近甸有感 韓偓 
狂童容易犯金門，比屋齊人作旅魂。夜戶不扃生茂草，春渠自溢浸荒園。關中忽見屯邊卒，塞外飜聞有漢村。堪恨無情清渭水，渺茫依舊繞秦原。
同年前虞部李郎中自長沙赴行在余以紫石硯贈之賦詩代書 韓偓 
斧柯新樣勝珠璣，堪贊星郎染翰時。不向東垣修直疏，即須西掖草妍詞。紫光稱近丹青筆，聲韻宜裁錦繡詩。蓬島侍臣今放逐，羨君迴去逼龍墀。
甲子歲夏五月自長沙抵醴陵貴就深僻以便疎慵由道林之南步步勝絕去綠口分東入南小江山水益秀村籬之次忽見紫薇花因思玉堂及西掖廳前皆植是花遂賦詩四韻聊寄知心 韓偓 
職在內庭宮闕下，廳前皆種紫薇花。眼明忽傍漁家見，魂斷方驚魏闕賒。淺色暈成宮裏錦，濃香染著洞中霞。此行若遇支機石，又被君平驗海槎。
和王舍人撫州飲席贈韋司空 韓偓 
樓臺掩映入春寒，絲竹錚鏦向夜闌。席上弟兄皆杞梓，花前賓客盡鴛鸞。孫弘莫惜頻開閤，韓信終期別築壇。削玉風姿官水土，黑頭公自古來難。
避地寒食 韓偓 
避地淹留已自悲，況逢寒食欲霑衣。濃春孤館人愁坐，斜日空園花亂飛。路遠漸憂知己少，時危又與賞心違。一名所繫無窮事，爭敢當年便息機。
山驛 韓偓 
參差西北數行雁，寥落東方幾片雲。疊石小松張水部，暗山寒雨李將軍。秋花粉黛宜無味，獨鳥笙簧稱靜聞。瀟灑襟懷遺世慮，驛樓紅葉自紛紛。
早發藍關 韓偓 
關門愁立候雞鳴，搜景馳魂入杳冥。雲外日隨千里雁，山根霜共一潭星。路盤暫見樵人火，棧轉時聞驛使鈴。自問辛勤緣底事，半年驅馬傍長亭。
深村 韓偓 
甘向深村固不材，猶勝摧折傍塵埃。清宵翫月唯紅葉，永日關門但綠苔。幽院菊荒同寂寞，野橋僧去獨裴回。隔籬農叟遙相賀，□□□□膏雨來。
重遊曲江 韓偓 
追尋前事立江汀，漁者應聞太息聲。避客野鷗如有感，損花微雪似無情。疎林自覺長堤在，春水空連古岸平。惆悵引人還到夜，鞭鞘風冷柳煙輕。
三月 韓偓 
辛夷纔謝小桃發，蹋青過後寒食前。四時最好是三月，一去不迴唯少年。吳國地遙江接海，漢陵魂斷草連天。新愁舊恨真無奈，須就鄰家甕底眠。
秋村 韓偓 
稻壟蓼紅溝水清，荻園葉白秋日明。空坡路細見騎過，遠田人靜聞水行。柴門狼藉牛羊氣，竹塢幽深雞犬聲。絕粒看經香一炷，心知無事即長生。
殘花 韓偓 
餘霞殘雪幾多在，蔫香冶態猶無窮。黃昏月下惆悵白，清明雨後寥𤞚紅。樹底草齊千片淨，牆頭風急數枝空。西園此日傷心處，一曲高歌水向東。
夜船 韓偓 
野雲低迷煙蒼蒼，平波揮目如凝霜。月明船上簾幕卷，露重岸頭花木香。村遠夜深無火燭，江寒坐久換衣裳。誠知不覺天將曙，幾簇青山雁一行。
傷春 韓偓 
三月光景不忍看，五陵春色何摧殘。窮途得志反惆悵，飲席話舊多闌珊。中酒向陽成美睡，惜花衝雨覺傷寒。野棠飛盡蒲根暖，寂寞南溪倚釣竿。
歸紫閣下 韓偓 
一笈攜歸紫閣峰，馬蹄閑慢水溶溶。黃昏後見山田火，朧{月悤}時聞縣郭鐘。瘦竹迸生僧坐石，野藤纏殺鶴翹松。釣磯自別經秋雨，長得莓苔更幾重。
夜坐 韓偓 
天似空江星似波，時時珠露滴圓荷。平生蹤跡慕真隱，此夕襟懷深自多。格是厭厭饒酒病，終須的的學漁歌。無名無位堪休去，猶擬朝衣換釣蓑。
午寢夢江外兄弟 韓偓 
長夏居閑門不開，繞門青草絕塵埃。空庭日午獨眠覺，旅夢天涯相見迴。鬢向此時應有雪，心從別處即成灰。如何水陸三千里，幾月書郵始一來。
曲江夜思 韓偓 
鼓聲將絕月斜痕，園外閑坊半掩門。池裏紅蓮凝白露，苑中青草伴黃昏。林塘闃寂偏宜夜，煙火稀疎便似村。大抵世間幽獨景，最關詩思與離魂。
過漢口 韓偓 
濁世清名一概休，古今飜覆賸堪愁。年年春浪來巫峽，日日殘陽過沔州。居雜商徒偏富庶，地多詞客自風流。聯翩半世騰騰過，不在漁船即酒樓。
惜春 韓偓 
願言未偶非高臥，多病無憀選勝遊。一夜雨聲三月盡，萬般人事五更頭。年踰弱冠即爲老，節過清明却似秋。應是西園花已落，滿溪紅片向東流。
及第過堂日作 韓偓 
早隨真侶集蓬瀛，閶闔門開尚見星。龍尾樓臺迎曉日，鼇頭宮殿入青冥。暗驚凡骨升仙籍，忽訝麻衣謁相庭。百辟斂容開路看，片時輝赫勝圖形。
夏課成感懷 韓偓 
別離終日心忉忉，五湖煙波歸夢勞。淒涼身事夏課畢，濩落生涯秋風高。居世無媒多困躓，昔賢因此亦號咷。誰憐愁苦多衰改，未到潘年有二毛。
離家第二日却寄諸兄弟 韓偓 
睡起褰簾日出時，今辰初恨間容輝。千行淚激傍人感，一點心隨健步歸。却望山川空黯黯，迴看僮僕亦依依。定知兄弟高樓上，遙指征途羨鳥飛。
遊江南水陸院 韓偓 
早於喧雜是深讎，猶恐行藏墜俗流。高寺嬾爲攜酒去，名山長恨送人遊。關河見月空垂淚，風雨看花欲白頭。除却祖師心法外，浮生何處不堪愁。
江南送別 韓偓 
江南行止忽相逢，江館棠棃葉正紅。一笑共嗟成往事，半酣相顧似衰翁。關山月皎清風起，送別人歸野渡空。大抵多情應易老，不堪岐路數西東。
格卑 韓偓 
格卑嘗恨足牽仍，欲學忘情似不能。入意雲山輸畫匠，動人風月羨琴僧。南朝峻潔推弘景，東晉清狂數季鷹。惆悵後塵流落盡，自拋懷抱醉懵騰。
冬日 韓偓 
蕭條古木銜斜日，戚瀝晴寒滯早梅。愁處雪煙連野起，靜時風竹過牆來。故人每憶心先見，新酒偷嘗手自開。景狀入詩兼入畫，言情不盡恨無才。
再止廟居 韓偓 
去值秋風來值春，前時今日共銷魂。頹坦古柏疑山關，高柳鳴鴉似水村。菜甲未齊初出葉，樹陰方合掩重門。幽深凍餒皆推分，靜者還應爲討論。
老將 韓偓 
折槍黃馬倦塵埃，掩耳凶徒怕疾雷。雪密酒酣偷號去，月明衣冷斫營回。行驅貔虎披金甲，立聽笙歌擲玉杯。坐久不須輕矍鑠，至今雙擘硬弓開。
邊上看獵贈元戎 韓偓 
繡簾臨曉覺新霜，便遣移廚較獵場。燕卒鐵衣圍漢相，魯儒戎服從梁王。搜山閃閃旗頭遠，出樹斑斑豹尾長。贊獲一聲連朔漠，賀杯環騎舞優倡。軍迴野靜秋天白，角怨城遙晚照黃。紅袖擁門持燭炬，解勞今夜宴華堂。
余自刑部員外郎爲權所擠值盤石出鎮藩屏朝選賓佐以余充職掌記鬱鬱不樂因成長句寄所知 韓偓 
正叨清級忽從戎，況與燕臺事不同。開口謾勞矜道在，撫膺唯合哭途窮。操心未省趨浮俗，點額尤慙自至公。
北齊二首 一 韓偓 
任道驕奢必敗亡，且將繁盛悅嬪嬙。幾千籢鏡成樓柱，六十間雲號殿廊。後主獵迴初按樂，胡姬酒醒更新妝。綺羅堆裏春風畔，年少多情一帝王。
北齊二首 二 韓偓 
神器傳時異至公，敗亡安可怨悤悤。犯寒獵士朝頻戮，告急軍書夜不通。幷部義旗遮日暗，鄴城飛燄照天紅。周朝將相還無體，寧死何須入鐵籠。
寄京城親友二首 一 韓偓 
苦吟看墜葉，寥落共天涯。壯歲空爲客，初寒更憶家。雨牆經月蘚，山菊向陽花。因味碧雲句，傷哉後會賒。
寄京城親友二首 二 韓偓 
相思凡幾日，日欲詠離衿。直得吟成病，終難狀此心。解衣悲緩帶，搔首悶遺簪。西嶺斜陽外，潛疑是故林。
吳郡懷古 韓偓 
主暗臣忠枉就刑，遂教強國醉中傾。人亡建業空城在，花落西江春水平。萬古壯夫猶抱恨，至今詞客盡傷情。徒勞鐵鎖長千尺，不覺樓船下晉兵。
守愚 韓偓 
深院寥寥竹蔭廊，披衣欹枕過年芳。守愚不覺世途險，無事始知春日長。一畝落花圍隙地，半竿濃日界空牆。今來自責趨時嬾，飜恨松軒書滿牀。
村居 韓偓 
二月三月雨晴初，舍南舍北唯平蕪。前懽入望盈千恨，勝景牽心非一途。日照神堂聞啄木，風含社樹叫提壺。行看旦夕棃霜發，猶有山寒傷酒壚。
離家 韓偓 
八月初長夜，千山第一程。款顏唯有夢，怨泣却無聲。祖席諸賓散，空郊匹馬行。自憐非達識，局促爲浮名。
寒食日沙縣雨中看薔薇 韓偓 
何處遇薔薇，殊鄉冷節時。雨聲籠錦帳，風勢偃羅幃。通體全無力，酡顏不自持。綠疎微露刺，紅密欲藏枝。愜意凭闌久，貪吟放醆遲。旁人應見訝，自醉自題詩。
地爐 韓偓 
兩星殘火地爐畔，夢斷背燈重擁衾。側聽空堂聞靜響，似敲疎磬褭清音。風燈有影隨籠轉，臘雪無聲逐夜深。禪客釣翁徒自好，那知此際湛然心。
隰州新驛贈刺史 韓偓 
賢侯新換古長亭，先定心機指顧成。高義盡招秦逐客，曠懷偏接魯諸生。萍蓬到此銷離恨，燕雀飛來帶喜聲。却笑昔賢交易極，一開東閤便垂名。
草書屏風 韓偓 
何處一屏風，分明懷素蹤。雖多塵色染，猶見墨痕濃。怪石奔秋澗，寒藤挂古松。若教臨水畔，字字恐成龍。
永明禪師房 韓偓 
景色方妍媚，尋真出近郊。寶香爐上爇，金磬佛前敲。蔓草稜山徑，晴雲拂樹梢。支公禪寂處，時有鶴來巢。
登樓有題 韓偓 
暑氣檐前過，蟬聲樹杪交。待潮生浦口，看雨過山坳。才見蘭舟動，仍聞桂檝敲。窣雲朱檻好，終覩鳳來巢。
朝退書懷 韓偓 
鶴帔星冠羽客裝，寢樓西畔坐書堂。山禽養久知人喚，窗竹芟多漏月光。粉壁不題新拙惡，小屏唯錄古篇章。孜孜莫患勞心力，富國安民理道長。
元夜即席 韓偓 
元宵清景亞元正，絲雨霏霏向晚傾。桂兔韜光雲葉重，燭龍銜耀月輪明。煙空但仰如膏潤，綺席都忘滴砌聲。更待今宵開霽後，九衢車馬未妨行。
大慶堂賜宴元璫而有詩呈吳越王 韓偓 
非爲親賢展綺筵，恆常寧敢恣遊盤。綠搓楊柳緜初輭，紅暈櫻桃粉未乾。谷鳥乍啼聲似澀，甘霖方霽景猶寒。笙歌風緊人酣醉，却繞珍叢爛熳看。
又和大慶堂賜宴元璫而有詩呈吳越王 韓偓 
櫻桃花下會親賢，風遠銅烏轉露盤。蝶下粉牆梅乍坼，蟻浮金斝酒難乾。雲和緩奏泉聲咽，珠箔低垂水影寒。狂簡斐然吟詠足，却邀羣彥重吟看。
再和大慶堂賜宴元璫而有詩呈吳越王 韓偓 
我有嘉賓宴乍歡，畫簾紋細鳳雙盤。影籠沼沚修篁密，聲透笙歌羯鼓乾。散後便依書篋寐，渴來潛想玉壺寒。櫻桃零落紅桃媚，更俟旬餘共醉看。
重和大慶堂賜宴元璫而有詩呈吳越王 韓偓 
冷宴殷勤展小園，舞鞇柔輭綵虯盤。篸花盡日疑頭重，病酒經宵覺口乾。嘉樹倚樓青瑣暗，晚雲藏雨碧山寒。文章天子文章別，八米盧郎未可看。
余作探使以繚綾手帛子寄賀因而有詩 韓偓 
解寄繚綾小字封，探花筵上映春叢。黛眉印在微微綠，檀口消來薄薄紅。緶處直應心共緊，砑時兼恐汗先融。帝臺春盡還東去，却繫帬腰伴雪胷。
別錦兒 韓偓 
一尺紅綃一首詩，贈君相別兩相思。畫眉今日空留語，解佩他年更可期。臨去莫論交頸意，清歌休著斷腸詞。出門何事休惆悵，曾夢良人折桂枝。
閑步 韓偓 
莊南縱步遊荒野，獨鳥寒煙輕惹惹。傍山疎雨溼秋花，僻路淺泉浮敗果。樵人相見指驚麏，牧童四散收嘶馬。一壺傾盡未能歸，黃昏更望諸峰火。
乾寧三年丙辰在奉天重圍作 韓偓 
仗劒夜巡城，衣襟滿霜霰。賊火徧郊坰，飛燄侵星漢。積雪似空江，長林如斷岸。獨凭女牆頭，思家起長歎。
雨中 韓偓 
青桐承雨聲，聲聲何重疊。疎滴下高枝，次打敧低葉。鳥溼更梳翎，人愁方拄頰。獨自上西樓，風襟寒帖帖。
與僧 韓偓 
江海扁舟客，雲山一衲僧。相逢兩無語，若箇是南能。
晚岸 韓偓 
揭起青𦪪上岸頭，野花和雨冷脩脩。春江一夜無波浪，校得行人分外愁。
曲江秋日 韓偓 
斜煙縷縷鷺鷥棲，藕葉枯香折野泥。有箇高僧入圖畫，把經吟立水塘西。
商山道中 韓偓 
雲橫峭壁水平鋪，渡口人家日欲晡。却憶往年看粉本，始知名畫有工夫。
雨村 韓偓 
雁行斜拂雨村樓，簾下三重幕一鉤。倚柱不知身半溼，黃昏獨自未迴頭。
使風 韓偓 
茶煙睡覺心無事，一卷黃庭在手中。敧枕卷簾江萬里，舟人不語滿帆風。
阻風 韓偓 
平生情趣羨漁師，此日煙江愜所思。肥鱖香秔小艛艓，斷腸滋味阻風時。
幷州 韓偓 
戍旗青草接榆關，雨裏幷州四月寒。誰會凭闌潛忍淚，不勝天際似江干。
夏夜 韓偓 
猛風飄電黑雲生，霎霎高林簇雨聲。夜久雨休風又定，斷雲流月却斜明。
闌干 韓偓 
埽花雖恨夜來雨，把酒却憐晴後寒。吳質謾言愁得病，當時猶不凭闌干。
以庭前海棠棃花一枝寄李十九員外 韓偓 
二月春風澹蕩時，旅人虛對海棠棃。不如寄與星郎去，想得朝回正畫眉。
驛樓 韓偓 
流雲溶溶水悠悠，故鄉千里空迴頭。三更猶凭闌干月，淚滿關山孤驛樓。
頻訪盧秀才 韓偓 
藥訣棊經思致論，柳腰蓮臉本忘情。頻頻強入風流坐，酒肆應疑阮步兵。
荅友人見寄酒 韓偓 
雖可忘憂矣，其如作病何。淋漓滿襟袖，更發楚狂歌。
野釣 韓偓 
細雨桃花水，輕鷗逆浪飛。風頭阻歸櫂，坐睡倚蓑衣。
曲江晚思 韓偓 
雲物陰寂歷，竹木寒青蒼。水冷鷺鷥立，煙月愁昏黃。
贈友人 韓偓 
莫嫌談笑與經過，却恐閑多病亦多。若遣心中無一事，不知爭奈日長何。
半睡 韓偓 
眉山暗澹向殘燈，一半雲鬟墜枕稜。四體著人嬌欲泣，自家揉損砑繚綾。
已涼 韓偓 
愁多却訝天涼早，思倦飜嫌夜漏遲。何處山川孤館裏，向燈彎盡一雙眉。
訪明公大德 韓偓 
寸髮如霜袒右肩，倚肩筇竹貌怡然。懸燈深屋夜分坐，移榻向陽齋後眠。刮膜且揚三毒論，攝心徐指二宗禪。清涼藥分能知味，各自胷中有醴泉。
御製春遊長句 韓偓 
天意分明道已光，春遊嘉景勝仙鄉。玉爐煙直風初靜，銀漢雲消日正長。柳帶似眉全展綠，杏苞如臉半開香。黃鶯歷歷啼紅樹，紫燕關關語畫梁。低檻晚晴籠翡翠，小池波暖浴鴛鴦。馬嘶廣陌貪新草，人醉花堤怕夕陽。比屋管弦呈妙曲，連營羅綺鬬時妝。全吳霸越千年後，獨此升平顯萬方。
幽窗 韓偓 
刺繡非無暇，幽窗自尟歡。手香江橘嫩，齒輭越梅酸。密約臨行怯，私書欲報難。無憑諳鵲語，猶得暫心寬。
江樓二首 一 韓偓 
夢啼嗚咽覺無語，杳杳微微望煙浦。樓空客散燕交飛，江靜帆飛日亭午。
江樓二首 二 韓偓 
鳀魚苦筍香味新，楊柳酒旗三月春。風光百計牽人老，爭奈多情是病身。
春盡日 韓偓 
樹頭初日照西檐，樹底蔫花夜雨霑。外院池亭聞動鎖，後堂闌檻見垂簾。柳腰入戶風斜倚，榆莢堆牆水半淹。把酒送春惆悵在，年年三月病厭厭。
別緒 韓偓 
別緒靜愔愔，牽愁暗入心。已回花渚櫂，悔聽酒壚琴。菊露淒羅幕，棃霜惻錦衾。此生終獨宿，到死誓相尋。月好知何計，歌闌歎不禁。山巔更高處，憶上上頭吟。
見花 韓偓 
褰裳擁鼻正吟詩，日午牆頭獨見時。血染蜀羅山躑躅，肉紅宮錦海棠棃。因狂得病真閑事，欲詠無才是所悲。看却東風歸去也，爭教判得最繁枝。
馬上見 韓偓 
驕馬錦連錢，乘騎是謫仙。和帬穿玉鐙，隔袖把金鞭。去帶懵騰醉，歸成困頓眠。自憐輸廐吏，餘煖在香韉。
屐子 韓偓 
方寸膚圓光緻緻，白羅繡屧紅托裏。南朝天子欠風流，却重金蓮輕綠齒。
青春 韓偓 
眼意心期卒未休，暗中終擬約秦樓。光陰負我難相遇，情緒牽人不自由。遙夜定嫌香蔽膝，悶時應弄玉搔頭。櫻桃花謝棃花發，腸斷青春兩處愁。
嬾起 韓偓 
百舌喚朝眠，春心動幾般。枕痕霞黯澹，淚粉玉闌珊。籠繡香煙歇，屏山燭燄殘。煖嫌羅韤窄，瘦覺錦衣寬。昨夜三更雨，今朝一陣寒。海棠花在否，側臥卷簾看。
已涼 韓偓  唐诗三百首 七言绝句 爱情 写景 婉约
碧闌干外繡簾垂，猩血屏風畫折枝。八尺龍鬚方錦褥，已涼天氣未寒時。
欲去 韓偓 
紛紜隔窗語，重約蹋青期。總得相逢處，無非欲去時。恨深書不盡，寵極意多疑。惆悵桃源路，惟教夢寐知。
橫塘 韓偓 
秋寒灑背入簾霜，鳳脛燈清照洞房。蜀紙麝煤沾筆興，越甌犀液發茶香。風飄亂點更籌轉，拍送繁弦曲破長。散客出門斜月在，兩眉愁思問橫塘。
五更 韓偓 
往年曾約鬱金牀，半夜潛身入洞房。懷裏不知金鈿落，暗中唯覺繡鞵香。此時欲別魂俱斷，自後相逢眼更狂。光景旋消惆悵在，一生贏得是淒涼。
聯綴體 韓偓 
院宇秋明日日長，社前一雁到遼陽。隴頭鍼線年年事，不喜寒碪擣斷腸。
半睡 韓偓 
擡鏡仍嫌重，更衣又怕寒。宵分未歸帳，半睡待郎看。
重遊曲江 韓偓 
鞭梢亂拂暗傷情，蹤跡難尋露草青。猶是玉輪曾輾處，一泓秋水漲浮萍。
遙見 韓偓 
悲歌淚溼澹胭脂，閑立風吹金縷衣。白玉堂東遙見後，令人斗薄畫楊妃。
宮詞 韓偓 
繡帬斜立正銷魂，侍女移燈掩殿門。燕子不來花著雨，春風應自怨黃昏。
蹋青 韓偓 
蹋青會散欲歸時，金車久立頻催上。收帬整髻故遲遲，兩點深心各惆悵。
夜深 韓偓  秋千 寒食节 写景
惻惻輕寒翦翦風，小梅飄雪杏花紅。夜深斜搭鞦韆索，樓閣朦朧煙雨中。
新上頭 韓偓 
學梳鬆鬢試新帬，消息佳期在此春。爲要好多心轉惑，徧將宜稱問傍人。
詠浴 韓偓 
再整魚犀攏翠簪，解衣先覺冷森森。教移蘭燭頻羞影，自試香湯更怕深。初似洗花難抑按，終憂沃雪不勝任。豈知侍女簾帷外，賸取君王幾餅金。
席上有贈 韓偓 
矜嚴標格絕嫌猜，嗔怒雖逢笑靨開。小雁斜侵眉柳去，媚霞橫接眼波來。鬢垂香頸雲遮藕，粉著蘭胷雪壓梅。莫道風流無宋玉，好將心力事妝臺。
早歸 韓偓 
去是黃昏後，歸當朧{月悤}時。扠衣吟宿醉，風露動相思。
玉合 韓偓 
羅囊繡兩鳳皇，玉合雕雙鸂鶒。中有蘭膏漬紅豆，每回拈著長相憶。長相憶，經幾春。人悵望，香氤氳。開緘不見新書迹，帶粉猶殘舊淚痕。
金陵 韓偓 
風雨蕭蕭，石頭城下木蘭橈。煙月迢迢，金陵渡口去來潮。自古風流皆暗銷，才魂妖魂誰與招。彩牋麗句今已矣，羅韈金蓮何寂寥。
嬾卸頭 韓偓 
侍女動妝籢，故故驚人睡。那知本未眠，背面偷垂淚。嬾卸鳳皇釵，羞入鴛鴦被。時復見殘燈，和煙墜金穗。
倚醉 韓偓 
倚醉無端尋舊約，却憐惆悵轉難勝。靜中樓閣深春雨，遠處簾櫳半夜燈。抱柱立時風細細，繞廊行處思騰騰。分明窗下聞裁翦，敲徧闌干喚不譍。
詠手 韓偓 
腕白膚紅玉筍芽，調琴抽線露尖斜。背人細撚垂臙鬢，向鏡輕勻襯臉霞。悵望昔逢褰繡幔，依稀曾見托金車。後園笑向同行道，摘得蘼蕪又折花。
荷花 韓偓 
紈扇相敧綠，香囊獨立紅。浸淫因重露，狂暴是秋風。逸調無人唱，秋塘每夜空。何繇見周昉，移入畫屏中。
鬆髻 韓偓 
髻根鬆慢玉釵垂，指點花枝又過時。坐久暗生惆悵事，背人勻却淚臙脂。
寄遠 韓偓 
眉如半月雲如鬟，梧桐葉落敲井闌。孤燈亭亭公署寒，微霜淒淒客衣單。想美人兮雲一端，夢魂悠悠關山難。空房展轉懷悲酸，銅壺漏盡聞金鸞。
病憶 韓偓 
信知尤物必牽情，一顧難酬覺命輕。曾把禪機銷此病，破除纔盡又重生。
妬媒 韓偓 
洞房深閉不曾開，橫臥烏龍作妬媒。好鳥豈勞兼比翼，異華何必更重臺。難留旋逐驚飆去，暫見如隨急電來。多爲過防成後悔，偶因翻語得深猜。已嫌刻蠟春宵短，最恨鳴珂曉鼓催。應笑楚囊仙分薄，日中長是獨裴回。
晝寢 韓偓 
碧桐陰盡隔簾櫳，扇拂金鵝玉簟烘。撲粉更添香體滑，解衣唯見下裳紅。煩襟乍觸冰壺冷，倦枕徐敧寶髻鬆。何必苦勞魂與夢，王昌只在此牆東。
意緒 韓偓 
絕代佳人何寂寞，棃花未發梅花落。東風吹雨入西園，銀綫千條度虛閣。臉粉難勻蜀酒濃，口脂易印吳綾薄。嬌饒意態不勝羞，願倚郎肩永相著。
惆悵 韓偓 
身情長在暗相隨，生魄隨君君豈知。被頭不煖空霑淚，釵股欲分猶半疑。朗月清風難愜意，詞人絕色多傷離。何如飲酒連千醉，席地幕天無所知。
密意 韓偓 
呵花貼鬢黏寒髮，凝酥光透猩猩血。經過洛水幾多人，唯有陳王見羅韈。
偶見 韓偓 
鞦韆打困解羅帬，指點醍醐索一尊。見客入來和笑走，手搓梅子映中門。
寒食夜有寄 韓偓 
風流大抵是倀倀，一度相思一斷腸。雲薄月昏寒食夜，隔簾微雨杏花香。
效崔國輔體四首 一 韓偓 
澹月照中庭，海棠花自落。獨立俯閑階，風動鞦韆索。
效崔國輔體四首 二 韓偓 
雨後碧苔院，霜來紅葉樓。閑階上斜日，鸚鵡伴人愁。
效崔國輔體四首 三 韓偓 
酒力滋睡眸，鹵莽聞街鼓。欲明天更寒，東風打窗雨。
效崔國輔體四首 四 韓偓 
羅幕生春寒，繡窗愁未眠。南湖一夜雨，應溼采蓮船。
後魏時相州人作李波小妹歌疑其未備因補之 韓偓 
李波小妹字雍容，窄衣短袖蠻錦紅。未解有情夢梁殿，何曾自媚妒吳宮。難教牽引知酒味，因令悵望成春慵。海棠花下鞦韆畔，背人撩鬢道怱怱。
春晝 韓偓 
春融豔豔，大醉陶陶。漏添遲日，箭減良宵。藤垂戟戶，柳拂河橋。簾幕燕子，池塘[伯]勞。膚清臂瘦，衫薄香銷。楚殿衣窄，南朝髻高。河陽縣遠，清波地遙。絲纏露泣，各自無憀。
三憶 一 韓偓 
憶眠時，春夢困騰騰。展轉不能起，玉釵垂枕稜。
三憶 二 韓偓 
憶行時，背手挼金雀。斂笑慢回頭，步轉闌干角。
三憶 三 韓偓 
憶去時，向月遲遲行。強語戲同伴，圖郎聞笑聲。
六言三首 一 韓偓 
春樓處子傾城，金陵狎客多情。朝雲暮雨會合，羅韤繡被逢迎。華山梧桐相覆，蠻江荳蔻連生。幽歡不盡告別，秋河悵望平明。
六言三首 二 韓偓 
一燈前雨落夜，三月盡草青時。半寒半暖正好，花開花謝相思。惆悵空教夢見，懊惱多成酒悲。紅袖不乾誰會，揉損聯娟澹眉。
六言三首 三 韓偓 
此間青草更遠，不唯空繞汀洲。那裏朝日才出，還應先照西樓。憶淚因成恨淚，夢遊常續心遊。桃源洞口來否，絳節霓旌久留。
寒食日重遊李氏園亭有懷 韓偓  寒食节 感伤 怀念
往年同在鸞橋上，見倚朱闌詠柳緜。今日獨來香徑裏，更無人跡有苔錢。傷心闊別三千里，屈指思量四五年。料得他鄉遇佳節，亦應懷抱暗淒然。
思錄舊詩於卷上淒然有感因成一章 韓偓 
緝綴小詩鈔卷裏，尋思閑事到心頭。自吟自泣無人會，腸斷蓬山第一流。
春閨二首 一 韓偓 
願結交加夢，因傾瀲灩尊。醒來情緒惡，簾外正黃昏。
春閨二首 二 韓偓 
氤氳帳裏香，薄薄睡時妝。長吁解羅帶，怯見上空牀。
代小玉家爲蕃騎所虜後寄故集賢裴公相國 韓偓 
動天金鼓逼神州，惜別無心學墜樓。不得回眸辭傅粉，便須含淚對殘秋。折釵伴妾埋青冢，半鏡隨郎葬杜郵。唯有此宵魂夢裏，殷勤見覓鳳池頭。
復偶見三絕 一 韓偓 
霧爲襟袖玉爲冠，半似羞人半忍寒。別易會難長自歎，轉身應把淚珠彈。
復偶見三絕 二 韓偓 
桃花臉薄難藏淚，柳葉眉長易覺愁。密跡未成當面笑，幾迴擡眼又低頭。
復偶見三絕 三 韓偓 
半身映竹輕聞語，一手揭簾微轉頭。此意別人應未覺，不勝情緒兩風流。
厭花落 韓偓 
厭花落，人寂寞。果樹陰成燕翅齊，西園永日閑高閣。後堂夾簾愁不卷，低頭悶把衣襟撚。忽然事到心中來，四肢嬌入茸茸眼。也曾同在華堂宴，佯佯攏鬢偷迴面。半醉狂心忍不禁，分明一任傍人見。書中說却平生事，猶疑未滿情郎意。錦囊封了又重開，夜深窗下燒紅紙。紅紙千張言不盡，至誠無語傳心印。但得鴛鴦枕臂眠，也任時光都一瞬。
春悶偶成十二韻 韓偓 
阡陌懸雲壤，闌畦隔艾芝。路遙行雨嬾，河闊過橋遲。雁足應難達，狐蹤浪得疑。謝鯤吟未廢，張碩夢堪思。有意通情處，無言攏鬢時。格高歸斂笑，歌怨在顰眉。醉後金蟬重，歡餘玉燕敧。素姿凌白柰，圓頰誚紅棃。粉字題花筆，香牋詠柳詩。繡窗攜手約，芳草蹋青期。別淚開泉脈，春愁罥藕絲。相思不相信，幽恨更誰知。
想得 韓偓 
兩重門裏玉堂前，寒食花枝月午天。想得那人垂手立，嬌羞不肯上鞦韆。
偶見背面是夕兼夢 韓偓 
酥凝背胛玉搓肩，輕薄紅綃覆白蓮。此夜分明來入夢，當時惆悵不成眠。眼波向我無端豔，心火因君特地然。莫道人生難際會，秦樓鸞鳳有神仙。
五更 韓偓 
秋雨五更頭，桐竹鳴騷屑。却似殘春間，斷送花時節。空樓雁一聲，遠屏燈半滅。繡被擁嬌寒，眉山正愁絕。
有憶 韓偓 
晝漏迢迢夜漏遲，傾城消息杳無期。愁腸泥酒人千里，淚眼倚樓天四垂。自笑計狂多獨語，誰憐夢好轉相思。何時斗帳濃香裏，分付東風與玉兒。
半夜 韓偓 
板閤數尊後，至今猶酒悲。一宵相見事，半夜獨眠時。明朝窗下照，應有鬢如絲。
擁鼻 韓偓 
擁鼻悲吟一向愁，寒更轉盡未回頭。綠屏無睡秋分簟，紅葉傷心月午樓。却要因循添逸興，若爲趨競愴離憂。殷勤憑仗官渠水，爲到西溪動釣舟。
閨怨 韓偓 
時光潛去暗淒涼，嬾對菱花暈曉妝。初坼鞦韆人寂寞，後園青草任他長。
褭娜 韓偓 
褭娜腰肢澹薄妝，六朝宮樣窄衣裳。著詞暫見櫻桃破，飛醆遙聞荳蔻香。春惱情懷身覺瘦，酒添顏色粉生光。此時不敢分明道，風月應知暗斷腸。
多情 韓偓 
天遣多情不自持，多情兼與病相宜。蠭偷野蜜初嘗處，鶯啄含桃欲咽時。酒蕩襟懷微駊騀，春牽情緒更融怡。水香賸置金盆裏，瓊樹長須浸一枝。
偶見 韓偓 
千金莫惜旱蓮生，一笑從教下蔡傾。仙樹有花難問種，御香聞氣不知名。愁來自覺歌喉咽，瘦去誰憐舞掌輕。小疊紅箋書恨字，與奴方便寄卿卿。
箇儂 韓偓 
甚感殷勤意，其如阻礙何。隔簾窺綠齒，映柱送橫波。老大逢知少，襟懷暗喜多。因傾一尊酒，聊以慰蹉跎。
無題 一 韓偓 
小檻移燈灺，空房鎖隙塵。額波風盡日，簾影月侵晨。香辣更衣後，釵梁攏鬢新。吉音聞詭計，醉語近天真。妝好方長歎，歡餘却淺顰。繡屏金作屋，絲幰玉爲輪。致意通緜竹，精誠託錦鱗。歌凝眉際恨，酒發臉邊春。溪紵殊傾越，樓簫豈羨秦。柳虛禳沴氣，梅實引芳津。樂府降清唱，宮廚減食珍。防閑襟幷斂，忍妬淚休勻。宿飲愁縈夢，春寒瘦著人。手持雙荳蔻，的的爲東鄰。
無題 二 韓偓 
碧瓦偏光日，紅簾不受塵。柳昏連綠野，花爛爍清晨。書密偷看數，情通破體新。明言終未實，暗祝始應真。枉道嫌偷藥，推誠鄙效顰。合成雲五色，宜作日中輪。照獸金塗爪，釵魚玉鏤鱗。渺瀰三島浪，平遠一樓春。墮髻還名壽，修蛾本姓秦。櫂尋聞犬洞，槎入飲牛津。麟脯隨重釀，霜華間八珍。錦囊霞彩爛，羅韤砑光勻。羞澀佯牽伴，嬌饒欲泥人。偷兒難捉搦，慎莫共比鄰。
無題 三 韓偓 
紫蠟融花蔕，紅緜拭鏡塵。夢狂飜惜夜，妝嬾厭凌晨。茜袖啼痕數，香牋墨色新。
倒押前韻 韓偓 
白下同歸路，烏衣枉作鄰。珮聲猶隔箔，香氣已迎人。酒勸杯須滿，書羞字不勻。歌憐黃竹怨，味實碧桃珍。翦燭非良策，當關是要津。東阿初度洛，楊惲舊家秦。粉化橫波溢，衫輕曉霧春。鵶黃雙鳳翅，麝月半魚鱗。別袂飜如浪，迴腸轉似輪。後期纔注脚，前事又含顰。縱有才難詠，寧無畫逼真。天香聞更有，瓊樹見長新。鬬草常更僕，迷鬮誤達晨。齅花判不得，檀注惹風塵。
閨情 韓偓 
輕風滴礫動簾鉤，宿酒猶酣嬾卸頭。但覺夜深花有露，不知人靜月當樓。何郎燭暗誰能詠，韓壽香焦亦任偷。敲折玉釵歌轉咽，一聲聲作兩眉愁。
自負 韓偓 
人許風流自負才，偷桃三度到瑤臺。至今衣領胭脂在，曾被謫仙痛齩來。
天涼 韓偓 
愁來却訝天涼早，思倦飜嫌夜漏遲。何處山川孤館裏，向燈彎盡一雙眉。
日高 韓偓 
朦朧猶記管弦聲，噤[㾕]餘寒酒半醒。春暮日高簾半卷，落花和雨滿中庭。
舊館 韓偓 
前歡往恨分明在，酒興詩情大半亡。還似牆西紫荆樹，殘花摘索映高塘。
鞦韆 韓偓 
池塘夜歇清明雨，繞院無塵近花塢。五絲繩繫出牆遲，力盡纔瞵見鄰圃。下來嬌喘未能調，斜倚朱闌久無語。無語兼動所思愁，轉眼看天一長吐。
長信宮二首 一 韓偓 
天上夢魂何杳杳，宮中消息太沈沈。君恩不似黃金井，一處團圓萬丈深。
長信宮二首 二 韓偓 
天上鳳皇休寄夢，人間鸚鵡舊堪悲。平生心緒無人識，一隻金梭萬丈絲。
句 韓偓 
豈獨鴟夷解歸去，五湖漁艇且餔糟。
奉和御製 吳融 
嶽寺清秋霽，宸遊永日閑。霓旌森物外，鳳吹落人間。玉漱穿城水，屏開對闕山。皆知聖情悅，麗藻灑芳蘭。
山居即事四首 一 吳融 
桂樹秋來風滿枝，碧巖歸日免乖期。故人盡向蟾宮折，獨我攀條欲寄誰。
山居即事四首 二 吳融 
不傲南窗且採樵，乾松每帶溼雲燒。庖廚却得長兼味，三秀芝根五朮苗。
山居即事四首 三 吳融 
萬事翛然只有棊，小軒高淨簟涼時。闌珊半局和微醉，花落中庭樹影移。
山居即事四首 四 吳融 
無鄰無里不成村，水曲雲重掩石門。何用深求避秦客，吾家便是武陵源。
紅白牡丹 吳融 
不必繁弦不必歌，靜中相對更情多。殷鮮一半霞分綺，潔澈旁邊月颭波。看久願成莊叟夢，惜留須倩魯陽戈。重來應共今來別，風墮香殘襯綠莎。
中秋陪熙用學士禁中翫月 吳融 
月圓年十二，秋半每多陰。此夕無纖靄，同君宿禁林。未高知海闊，當午見宮深。衣似繁霜透，身疑積水沈。遭逢陪侍輦，歸去憶抽簪。太液池南岸，相期到曉吟。
題豪家故池 吳融 
歲久無泉引，春來仰雨流。萍枯黏朽檻，沙淺露沈舟。照影人何在，持竿客寄遊。翛然興廢外，回首謝眠鷗。
偶題 吳融 
賤子曾塵國士知，登門倒屣憶當時。西州酌盡看花酒，東閣編成詠雪詩。莫道精靈無伯有，尋聞任俠報爰絲。烏衣舊宅猶能認，粉竹金松一兩枝。
渚宮立春書懷 吳融 
春候侵殘臘，江蕪綠已齊。風高鶯囀澁，雨密鴈飛低。向日心須在，歸朝路欲迷。近聞驚御火，猶及灞陵西。
聞李翰林遊池上有寄 吳融 
花飛絮落水和流，玉署詞臣奉詔遊。四面看人隨畫鷁，中流合樂起眠鷗。皇恩自抱丹心報，清頌誰將白雪酬。不爲禁鐘催入宿，前峰月上未回舟。
谷口寓居偶題 吳融 
涔涔病骨怯朝天，谷口歸來取性眠。峭壁削成開畫障，急溪飛下咽繁弦。不能塵土爭閑事，且放形神學散仙。
無題 吳融 
萬態千端一瞬中，沁園蕪沒佇秋風。鵁鶄夜警池塘冷，蝙蝠晝飛樓閣空。粉貌早聞殘洛市，簫聲猶自傍秦宮。今朝陌上相非者，曾此歌鐘幾醉同。
賦雪 吳融 
一夜陰風度，平明顥氣交。未知融結判，唯見混茫包。路莫藏行跡，林難出樹梢。氣應封獸穴，險必墮禽巢。影密燈回照，聲繁竹送敲。翫宜蘇讓點，飡稱蜜勻抄。結凍防魚躍，黏沙費馬跑。爐寒資爇荻，屋暖賴編茅。遠不分山疊，低宜失地坳。闌干高百尺，新霽若爲拋。
寄僧 吳融 
柳拂池光一點清，紫方袍袖杖藜行。偶傳新句來中禁，誰把閑書寄上卿。錫倚山根重蘚破，棊敲石面碎雲生。應憐正視淮王詔，不識東林物外情。
酬僧 吳融 
吾師既續惠休才，況值高秋萬象開。吟處遠峰橫落照，定中黃葉下青苔。雙林不見金蘭久，丹楚空翻組繡來。聞說近郊寒尚綠，登臨應待一追陪。
題延壽坊東南角古池 吳融 
蔓草蕭森曲岸摧，水籠沙淺露莓苔。更無蔟蔟紅妝點，猶有雙雙翠羽來。雨細幾逢耕犢去，日斜時見釣人回。繁華自古皆相似，金谷荒園土一堆。
登鸛雀樓 吳融 
鳥在林梢脚底看，夕陽無際戍煙殘。凍開河水奔渾急，雪洗條山錯落寒。始爲一名拋故國，近因多難怕長安。祖鞭掉折徒爲爾，贏得雲溪負釣竿。
和峽州馮使君題所居 吳融 
三年拔薤成仁政，一日誅茅葺所居。曉岫近排吟閣冷，夜江遙響寢堂虛。唯懷避地逃多難，不羨朝天臥直廬。記得街西鄰舍否，投荒南去五千餘。
秋日感事 吳融 
一葉飄然夕照沈，世間何事不經心。幾人欲話雲臺峻，獨我方探禹穴深。雞檄固應無下策，鶴書還要問中林。自憐情爲多憂動，不爲西風白露吟。
鶯 吳融 
日落林西鳥未知，自先飛上最高枝。千啼萬語不離恨，已去又來如有期。慣識江南春早處，長驚薊北夢回時。謝家園裏成吟久，只欠池塘一句詩。
次韻和王員外雜遊四韻 吳融 
一分難減亦難加，得似溪頭浣越紗。兩槳慣邀催去艇，七香曾占取來車。黃昏忽墮當樓月，清曉休開滿鏡花。誰見玉郎腸斷處，露牀風簟半欹斜。
秋事 吳融 
江天暑氣自涼清，物候須知一雨成。松竹健來唯欠語，蕙蘭衰去始多情。他年擬獻書空在，此日知機意盡平。更欲輕橈放煙浪，葦花深處睡秋聲。
和陸拾遺題諫院松 吳融 
落落孤松何處尋，月華西畔結根深。曉含仙掌三清露，晚上宮牆百雉陰。野鶴不歸應有怨，白雲高去太無心。碧巖秋澗休相望，捧日元須在禁林。
題楊子津亭 吳融 
楊子江津十四經，紀行文字徧長亭。驚人旅鬢斬新白，無事海門依舊青。前路莫知霜凜凜，故鄉何處鴈冥冥。可憐不識生離者，數點漁帆落暮汀。
閑望 吳融 
三點五點映山雨，一枝兩枝臨水花。蛺蝶狂飛掠芳草，鴛鴦穩睡翹暖沙。闕下新居成別業，江南舊隱是誰家。東遷西去俱無計，却羨暝歸林上鴉。
雪後過昭應 吳融 
路過章臺氣象寬，九重城闕在雲端。煙含上苑沈沈紫，雪露南山悚悚寒。綺陌已堪騎寶馬，綠蕪行即彈金丸。灞川南北真圖畫，更待殘陽一望看。
商人 吳融 
百尺竿頭五兩斜，此生何處不爲家。北拋衡嶽南過鴈，朝發襄陽暮看花。蹭蹬也應無陸地，團圓應覺有天涯。隨風逐浪年年別，却笑如期八月槎。
岐下聞杜鵑 吳融 
化去蠻鄉北，飛來渭水西。爲多亡國恨，不忍故山啼。怨已驚秦鳳，靈應識漢雞。數聲煙漠漠，餘思草萋萋。樓迥波無際，林昏日又低。如何不腸斷，家近五雲溪。
雨後聞思歸樂二首 一 吳融 
山禽連夜叫，兼雨未嘗休。儘道思歸樂，應多離別愁。我家方旅食，故國在滄洲。聞此不能寐，青燈茆屋幽。
雨後聞思歸樂二首 二 吳融 
一夜鳥飛鳴，關關徹五更。似因歸路隔，長使別魂驚。未省愁雨暗，就中傷月明。須知越吟客，欹枕不勝情。
中夜聞啼禽 吳融 
漠漠蒼蒼未五更，宿禽何處兩三聲。若非西澗回波觸，即是南塘急雨驚。金屋獨眠堪寄恨，商陵永訣更牽情。此時歸夢隨腸斷，半壁殘燈閃閃明。
靈池縣見早梅 吳融 
小園晴日見寒梅，一寸鄉心萬里回。春日暖時拋笠澤，戰塵飛處上琴臺。棲身未識登龍地，落筆元非倚馬才。待勒燕然歸未得，雪枝南畔少徘徊。
野廟 吳融 
古原荒廟揜莓苔，何處喧喧鼓笛來。日暮鳥歸人散盡，野風吹起紙錢灰。
閑書 吳融 
接鷺陪鸞漫得羣，未如高臥紫溪雲。晉陽起義尋常見，湖口屯營取次聞。大底鷦鵬須自適，何嘗玉石不同焚。回看帶礪山河者，濟得危時沒舊勳。
寄貫休上人 吳融 
別來如夢亦如雲，八字微言不復聞。世上浮沈應念我，筆端飛動只降君。幾同江步吟秋霽，更憶山房語夜分。見擬沃州尋舊約，且教丹頂許爲鄰。
書懷 吳融 
傍巖依樹結簷楹，夏物蕭疎景更清。灘響忽高何處雨，松陰自轉遠山晴。見多鄰犬遙相認，來慣幽禽近不驚。爭得便誇饒勝事，九衢塵裏免勞生。
重陽日荆州作 吳融 
萬里投荒已自哀，高秋寓目更徘徊。濁醪任冷難辭醉，黃菊因暄却未開。上國莫歸戎馬亂，故人何在塞鴻來。驚時感事俱無奈，不待殘陽下楚臺。
秋日渚宮即事 吳融  洞庭湖
漠漠澹雲煙，秋歸澤國天。風高還促燕，雨細未妨蟬。靜引荒城望，涼驚旅枕眠。更堪憔悴裏，欲泛洞庭船。
荆州寓居書懷 吳融 
一室四無鄰，荒郊接古津。幽閑消俗態，搖落露家貧。絕跡思浮海，修書嬾寄秦。東西不復問，翻笑泣岐人。
和嚴諫議蕭山廟十韻 吳融 
澤國瞻遺廟，雲韶仰舊名。一隅連障影，千仞落泉聲。老狖尋危棟，秋蛇束畫楹。路長資稅駕，歲儉絕豐盛。默默雖難測，昭昭本至平。豈知遷去客，自有復來兵。美舜歌徒作，欺堯犬正獰。近兼聞順動，敢復怨徂征。日出天須霽，風休海自清。肺腸無處說，一爲啓聰明。
松江晚泊 吳融 
樹遠天疑盡，江奔地欲隨。孤帆落何處，殘日更新離。客是淒涼本，情爲繫滯枝。寸腸無計免，應只楚猿知。
端居 吳融 
片雨過前汀，端居枕簟清。病魔隨暑退，詩思傍涼生。別燕殷勤語，殘蟬彷彿鳴。古來悲不盡，況我本多情。
途中 吳融 
一棹歸何處，蒼茫落照昏。無人應失路，有樹始知春。湖岸春耕廢，江城戰鼓喧。儒冠解相悞，學劒盡乘軒。
西陵夜居 吳融 
寒潮落遠汀，暝色入柴扃。漏永沈沈靜，燈孤的的清。林風移宿鳥，池雨定流螢。盡夜成愁絕，啼蛩莫近庭。
新秋 吳融 
白髮又經秋，端居海上洲。無機因事發，有涕爲時流。新酒乘涼壓，殘碁隔夜收。公車無路入，同拜老閑侯。
題越州法華寺 吳融 
寺在五峰陰，穿緣一徑尋。雲藏古殿暗，石護小房深。宿鳥連僧定，寒猨應客吟。上方應見海，月出試登臨。
寒食洛陽道 吳融 
路岐無樂處，時節倍思家。綵索颺輕吹，黃鸝啼落花。連乹馳寶馬，歷祿鬬香車。行客勝回首，看看春日斜。
憶事 吳融 
去年花下把金巵，曾賦楊花數句詩。回首朱門閉荒草，如今愁到牡丹時。
金陵遇悟空上人 吳融 
東閣無人事渺茫，老僧持鉢過丹陽。十年栖止如何報，好與南譙剩炷香。
途中 吳融 
柳弱風長在，雲輕雨易休。不勞芳草色，更惹夕陽愁。萬里獨歸去，五陵無與遊。
寓言 吳融 
非明非暗朦朦月，不暖不寒慢慢風。獨臥空牀好天氣，平生閑事到心中。
華清宮二首 一 吳融 
四郊飛雪暗雲端，唯此宮中落旋乾。綠樹碧簷相掩映，無人知道外邊寒。
華清宮二首 二 吳融 
長生祕殿倚青蒼，擬敵金庭不死鄉。無奈逝川東去急，秦陵松柏滿殘陽。
過九成宮 吳融 
鳳輦東歸二百年，九成宮殿半荒阡。魏公碑字封蒼蘚，文帝泉聲落野田。碧草斷霑仙掌露，綠楊猶憶御爐煙。昇平舊事無人說，萬疊青山但一川。
出潼關 吳融  华山 黄河
重門隨地險，一徑入天開。華嶽眼前盡，黃河腳底來。飛軒何滿路，丹陛正求才。獨我疎慵質，飄然又此回。
過丹陽 吳融 
雲陽縣郭半郊坰，風雨蕭條萬古情。山帶梁朝陵路斷，水連劉尹宅基平。桂枝自折思前代，藻鑑難逢恥後生。遺事滿懷兼滿目，不堪孤棹艤荒城。
和人題武城寺 吳融 
神清已覺三清近，目斷仍勞萬象牽。渭水遠含秋草渡，漢陵高枕夕陽天。半巖雲粉千竿竹，滿寺風雷百尺泉。別有闌干壓行路，看人塵土竟流年。
長安里中聞猨 吳融 
夾巷重門似海深，楚猨爭得此中吟。一聲紫陌纔回首，萬里青山已到心。慣倚客船和雨聽，可堪侯第見塵侵。無因永夜聞清嘯，禁路人歸月自沈。
岐下聞子規 吳融 
劒閣西南遠鳳臺，蜀魂何事此飛來。偶因隴樹相迷至，唯恐邊風却送回。只有花知啼血處，更無猨替斷腸哀。誰憐越客曾聞處，月落江平曉霧開。
敷水有丐者云是馬侍中諸孫憫而有贈 吳融 
天地塵昏九鼎危，大貂曾出武侯師。一心忠赤山河見，百戰功名日月知。舊宅已聞栽禁樹，諸孫仍見丐征岐。而今不要教人識，正藉將軍死鬬時。
還俗尼 吳融 
柳眉梅額倩妝新，笑脫袈裟得舊身。三峽却爲行雨客，九天曾是散花人。空門付與悠悠夢，寶帳迎回暗暗春。寄語江南徐孝克，一生長短託清塵。
彭門用兵後經汴路三首 一 吳融 
長亭一望一徘徊，千里關河百戰來。細柳舊營猶鏁月，[祁]連新塚已封苔。霜凋綠野愁無際，燒接黃雲慘不開。若比江南更牢落，子山詞賦莫興[哀]。
彭門用兵後經汴路三首 二 吳融 
隋堤風物已淒涼，堤下仍多舊戰塲。金鏃有苔人拾得，蘆花無主鳥銜將。秋聲暗促河聲急，野色遙連日色黃。獨上寒城正愁絕，戍鼙驚起鴈行行。
彭門用兵後經汴路三首 三 吳融 
鐵馬雲旗夢渺茫，東來無處不堪傷。風吹白草人行少，月落空城鬼嘯長。一自紛爭驚宇宙，可憐蕭索絕煙光。曾爲塞北閑遊客，遼水天山未斷腸。
寄殿院高侍御 吳融 
黃梅雨細羃長洲，柳密花疎水慢流。釣艇正尋逋客去，繡衣方結少年遊。風前不肯看垂手，燈下還應惜裹頭。一夜自憐無羽翼，獨當何遜滴階愁。
新安道中翫流水 吳融 
一渠春碧弄潺潺，密竹繁花掩映間。看處便須終日住，算來爭得此身閑。縈紆似接迷春洞，清冷應連有雪山。上却征車再回首，了然塵土不相關。
憶釣舟 吳融 
青山小隱枕潺湲，一葉垂綸幾泝沿。後浦春風隨興去，南塘秋雨有時眠。慣衝曉霧驚羣鴈，愛颭殘陽入亂煙。迴首無人寄惆悵，九衢塵土困揚鞭。
靈寶縣西側津 吳融 
碧溪瀲瀲流殘陽，晴沙兩兩眠鴛鴦。柳花無賴苦多暇，蛺蝶有情長自忙。千里宦遊成底事，每年風景是他鄉。高歌一曲垂鞭去，盡日無人識楚狂。
即席 吳融 
家住叢臺舊，名參絳圃新。醉波疑奪燭，嬌態欲沈春。伴雨聊過楚，歸雲定占秦。桃花正濃暖，爭不浪迷人。
送僧歸日本國 吳融 
滄溟分故國，渺渺泛杯歸。天盡終期到，人生此別稀。無風亦駭浪，未午已斜暉。繫帛何須鴈，金烏日日飛。
春詞 吳融 
鸞鏡長侵夜，鴛衾不識寒。羞多轉面語，妬極定睛看。金市舊居近，鈿車新造寬。春期莫相悞，一日百花殘。
送僧南遊 吳融 
戰鼙鳴未已，瓶屨抵何鄉。偶別塵中易，貪歸物外忙。後蟬拋鄠杜，先鴈下瀟湘。不得從師去，殷勤謝草堂。
戲 吳融 
恨極同填海，情長抵導江。丁香從小結，蓮子徹枝雙。整髻花當檻，吹燈月在窗。秦臺非久計，早晚降霓幢。
雪中寄慮延讓秀才 吳融 
苦貧皆共雪，吾子豈同悲。永日應無食，經宵必有詩。渚宮寒過節，華省試臨期。努力圖西去，休將凍餒辭。
賦雪十韻 吳融 
雨凍輕輕下，風乹淅淅吹。喜勝花發處，驚似客來時。河靜膠行棹，巖空響折枝。終無鷓鴣識，先有鶺鴒知。馬勢晨爭急，鵰聲晚更飢。替霜嚴柏署，藏月上龍墀。百尺樓堪倚，千錢酒要追。朝歸紫閣早，漏出建章遲。臘候何曾爽，春工是所資。遙知故溪柳，排比萬條絲。
長安逢故人 吳融 
歲暮長安客，相逢酒一杯。眼前閑事靜，心裏故山來。池影含新草，林芳動早梅。如何不歸去，霜鬢共風埃。
雨夜 吳融 
旅夕那禁雨，梅天已思秋。未明孤枕倦，相弔一燈愁。有戀慚滄海，無機奈白頭。何人得濃睡，溪上釣魚舟。
旅中送遷客 吳融 
天南不可去，君去弔靈均。落日青山路，秋風白髮人。言危無繼者，道在有明神。
寄尚顏師 吳融 
僧中難得靜，靜得是吾師。到闕不求紫，歸山秪愛詩。臨風翹雪足，向日剃霜髭。自歎眠漳久，雙林動所思。
微雨 吳融 
天青織未徧，風急舞難成。粉重低飛蝶，黃沈不語鶯。自隨春靄亂，還放夕陽明。惆悵池塘上，荷珠點點傾。
送廣利大師東歸 吳融 
紫殿久霑恩，東歸過海門。浮榮知是夢，輕別肯銷魂。明發先晨鳥，寒棲入暝猨。蕺山如重到，應老舊雲根。
關東獻兵部劉員外 吳融 
昨夜星辰動，仙郎近漢關。玳筵吟雪罷，錦帳押春還。已到青雲上，應棲絳圃間。臨卭有詞賦，一爲奏天顏。
詠柳 吳融 
自與鶯爲地，不教花作媒。細應和雨斷，輕秪愛風裁。好拂錦步障，莫遮銅雀臺。灞陵千萬樹，日暮別離回。
武牢關遇雨 吳融 
澤春關路迥，暮雨細霏霏。帶霧昏河浪，和塵重客衣。望中迷去騎，愁裏亂斜暉。惆悵家山遠，溟濛溼翠微。
春寒 吳融 
固教梅忍落，休與杏藏嬌。已過冬疑剩，將來暖未饒。玉堦殘雪在，羅薦暗魂銷。莫問王孫事，煙蕪正寂寥。
和諸學士秋夕禁直偶雪 吳融 
大華積秋雪，禁闈生夜寒。硯冰憂詔急，燈燼惜更殘。正遂攀稽願，翻追訪戴歡。更爲三日約，高興未將闌。
御溝十六韻 吳融 
一水終南下，何年派作溝。穿城初北注，過苑却東流。繞岸清波溢，連宮瑞氣浮。去應涵鳳沼，來必滲龍湫。激石珠爭碎，縈堤練不收。照花長樂曙，泛葉建章秋。影炫金莖表，光搖綺陌頭。旁沾畫眉府，斜入教簫樓。有雨難澄鏡，無萍易擲鉤。鼓宜堯女瑟，盪必蔡姬舟。臯著通鳴鶴，津應接斗牛。迴風還瀲瀲，和月更悠悠。淺憶觴堪泛，深思杖可投。秪懷涇合慮，不帶隴分愁。自有朝宗樂，曾無潰穴憂。不勞誇大漢，清渭貫神州。
赴闕次留獻荆南成相公三十韻 吳融 
分閫兼文德，持衡有武功。荆南知獨去，海內更誰同。拔地孤峰秀，當天一鶚雄。雲生五色筆，月吐六鈞弓。骨格凌秋聳，心源見底空。神清飡沆瀣，氣逸飲洪濛。臨事成奇策，全身仗至忠。解鞍欺李廣，煮弩笑臧洪。往昔逢多難，來茲故統戎。卓旗雲夢澤，撲火細腰宮。鏟土樓臺搆，連江雉堞籠。似平鋪掌上，疑湧出壺中。豈是勞人力，寧因役鬼工。本遺三戶在，今匝萬家通。畫舸橫青雀，危檣列綵虹。席飛巫峽雨，袖拂宋亭風。塲廣盤毬子，池閑引釣筒。禮賢金璧賤，煦物雪霜融。酒滿梁塵動，棊殘漏滴終。儉常資澹靜，貴絕恃穹崇。唯要臣誠顯，那求帝渥隆。甘棠名異奭，大樹姓非馮。自念爲遷客，方諧謁上公。痛知遭止棘，頻歎委飄蓬。借宅誅茅綠，分囷指粟紅。只慚燕館盛，寧覺阮途窮。渙汗霑明主，滄浪別釣翁。去曾憂塞馬，歸欲逐邊鴻。積感深於海，銜恩重極嵩。行行柳門路，回首下離東。
三峰府內矮柏十韻 吳融 
擢秀依黃閣，移根自碧岑。周圍雖合抱，直上豈盈尋。遠砌行窺頂，當庭坐庇陰。短堪驚衆木，高已讓他林。日轉無長影，風回有細音。不容蘿蔦附，只耐雪霜侵。玉帳籠應匝，牙旗倚更禁。葉低宜拂席，枝褭易抽簪。綠澗支離久，朱門掩映深。何須一千丈，方有歲寒心。
雪十韻 吳融 
灑密蔽璇穹，霏霏杳莫窮。遲於雨到地，疾甚絮隨風。四野蒼茫際，千家晃朗中。夜迷三繞鵲，晝斷一行鴻。結片飛瓊樹，栽花點蘂宮。壅應邊盡北，填合海無東。高愛危峰積，低愁暖氣融。月交都浩渺，日射更𤫩瓏。送臘辭寒律，迎春入舊叢。自憐曾末至，聊復賦玄功。
和睦州盧中丞題茅堂十韻 吳融 
有士當今重，忘情自古稀。獨開青嶂路，閑掩白雲扉。石累千層險，泉分一帶微。棟危猨競下，簷迥鳥爭歸。煙冷茶鐺靜，波香蘭舸飛。好移鍾阜蓼，莫種首陽薇。樹密含輕霧，川空漾薄暉。芝泥看只捧，蕙帶且休圍。東郭鄰穿履，西林近衲衣。瓊瑤一百字，千古見清機。
奉和御製六韻 吳融 
天曉密雲開，亭亭翠葆來。芰荷籠水殿，楊柳蔽風臺。恩洽三時雨，歡騰萬歲雷。日華偏照御，星彩迥分台。葦岸縈仙棹，蓮峰倒玉杯。獨慚歌聖德，不是侍臣才。
敗簾六韻 吳融 
有客編來久，彌年斷不收。不堪風作候，豈復燕爲讐。盡見三重閣，難迷百尺樓。伴燈微揜夢，兼扇劣遮羞。零落亡珠綴，殷勤謝玉鉤。涼宵何必捲，月自入軒流。
玉堂種竹六韻 吳融 
當砌植檀欒，濃陰五月寒。引風穿玉牖，搖露滴金盤。有韻和宮漏，無香雜畹蘭。地疑雲鏁易，日近雪封難。靜稱圍棋會，閑宜閣筆看。他年終結實，不羨樹棲鸞。
和韓致光侍郎無題三首十四韻 一 吳融 
珠佩元消暑，犀簪自辟塵。揜燈容燕宿，開鏡待雞晨。去嬾都忘舊，來多未厭新。每逢憂是夢，長憶故延真。杏小雙圓壓，山濃兩點嚬。瘦難勝寶帶，輕欲馭飆輪。箆鳳金雕翼，釵魚玉鏤鱗。月明無睡夜，花落斷腸春。解舞何須楚，能箏可在秦。怯探同海底，稀遇極天津。綠柰攀宮豔，青梅弄嶺珍。管纖銀字咽，梭密錦書勻。厭勝還隨俗，無疑不避人。可憐三五夕，娬媚善爲鄰。
和韓致光侍郎無題三首十四韻 二 吳融  洞庭湖
舞轉輕輕雪，歌霏漠漠塵。漫遊多卜夜，慵起不知晨。玉箸和妝裛，金蓮逐步新。鳳笙追北里，鶴馭訪南真。有恨都無語，非愁亦有嚬。戲應過蚌浦，飛合入蟾輪。杯樣成言鳥，梳文解臥鱗。逢迎大堤晚，離別洞庭春。似玉曾誇趙，如雲不讓秦。錦收花上露，珠引月中津。木爲連枝貴，禽因比翼珍。萬峰酥點薄，五色繡妝勻。獺髓求魚客，鮫綃托海人。寸腸誰與達，洞府四無鄰。
和韓致光侍郎無題三首十四韻 三 吳融 
綺閣臨初日，銅臺拂暗塵。鷾鴯偏報曉，烏鶂慣驚晨。魚網裁書數，鵾弦上曲新。病多疑厄重，語切見心真。子母錢徵笑，西南月借嚬。擣衣嫌獨杵，分袂怨雙輪。貝葉教丹觜，金刀寄赤鱗。捲簾吟塞雪，飛楫渡江春。解織宜名蕙，能歌合姓秦。眼穿回鴈嶺，魂斷飲牛津。藥自偷來絕，香從竊去珍。茗煎雲沫聚，藥種玉苗勻。草密應迷客，花繁好避人。長干足風雨，遙夜與誰鄰。
倒次元韻 吳融 
南陌來尋伴，東城去卜鄰。生憎無賴客，死憶有情人。似束腰支細，如描髮彩勻。黃鸝裁帽貴，紫燕刻釵珍。身近從淄右，家元接觀津。雨臺誰屬楚，花洞不知秦。淚滴空牀冷，妝濃滿鏡春。枕涼欹琥珀，簟潔展麒麟。茂苑廊千步，昭陽扇九輪。陽城迷處笑，京兆畫時嚬。魚子封牋短，蠅頭學字真。易判期已遠，難諱事還新。艇子愁衝夜，驪駒怕拂晨。如何斷岐路，免得見行塵。
箇人三十韻 吳融 
嫋嫋復盈盈，何年墜玉京。見人還道姓，羞客不稱名。故事諳金谷，新居近石城。臉橫秋水溢，眉拂遠山晴。粉薄塗雲母，簪寒篸水晶。催來兩槳送，怕起五絲縈。髻學盤桓綰，牀依宛轉成。博山凝霧重，油壁隱車輕。額點梅花樣，心通棘刺情。搔頭邀顧遇，約指到平生。魚網徐徐襞，螺巵淺淺傾。芙蓉褥已展，荳蔻水休更。趙女憐膠膩，丁娘愛燭明。炷香龍薦腦，辟魘虎輸精。管咽參差韻，弦嘈倰僜聲。花殘春寂寂，月落漏丁丁。柳絮聯章敏，椒花屬思清。剪羅成彩字，銷蠟脫珠纓。邂逅當投珮，難難莫拊楹。熨來身熱定，舐得面痕平。匣鏡金螭怒，簾旌繡獸獰。頸長堪鶴並，腰細任蜂爭。滴淚泉饒竭，論心石未貞。必雙成鳳去，豈獨化蟬鳴。書遠腸空斷，樓高膽易驚。數錢紅帶結，鬬草蒨裙盛。䘧柳闌干小，侵波略彴橫。夜愁遙寄鴈，曉夢半和鶯。翼秪思鶼比，根長羨藕幷。可憐衣帶緩，休賦重行行。
即席十韻 吳融 
住處方窺宋，平生未嫁盧。暖金輕鑄骨，寒玉細凝膚。妬蜨長成伴，傷鸞耐得孤。城堪迷下蔡，臺合上姑蘇。弄眼難降柳，含茸欲鬬蒲。生涼雲母扇，直夜博山爐。翡翠交妝鏡，鴛鴦入畫圖。無心同石轉，有淚約泉枯。猨渴應須見，鷹飢秪待呼。銀河正清淺，霓節過來無。
追詠棠梨花十韻 吳融 
蜀地從來勝，棠梨第一花。更應無軟弱，別自有妍華。不貴綃爲霧，難降綺作霞。移須歸紫府，駐合餌丹砂。密映彈琴宅，深藏賣酒家。夜宜紅蠟照，春稱錦筵遮。連廟魂棲望，飄江字繞巴。未饒酥點薄，兼妬雪飛斜。舊賞三年斷，新期萬里賒。長安如種得，誰定牡丹誇。
緜竹山四十韻 吳融 
緜竹東西隅，千峰勢相屬。崚嶒壓東巴，連延羅古蜀。方者露圭角，尖者鑽箭簇。引者蛾眉彎，斂者鳶肩縮。尾蟉青蛇盤，頸低玄兔伏。橫來突若奔，直上森如束。歲在作噩年，銅梁搖蠆毒。相國京兆公，九命來作牧。戎提虎僕毛，專奉狼頭纛。行府寄精廬，開窗對林麓。是時重陽後，天氣曠清肅。茲山昏曉開，一一在人目。霜空正泬寥，濃翠霏撲撲。披海出珊瑚，貼天堆碧玉。俄然陰霾作，城郭纔霢霂。絕頂已凝雪，晃朗開紅旭。初疑崑崙下，夭矯龍銜燭。亦似蓬萊巔，金銀臺疊蹙。紫霞或旁映，綺段鋪繁褥。晚照忽斜籠，赤城差斷續。又如煮吳鹽，萬萬盆初熟。又如濯楚練，千千匹未軸。又如水晶宮，蛟螭結川瀆。又如鐘乳洞，電雷開巖谷。丹青畫不成，造化供難足。合有羽衣人，飄颻曳煙躅。合有五色禽，叫嘯含仙曲。根雖限劒門，穴必通林屋。方諸滄海隔，欲去憂淪覆。羣玉縹緲間，未可量往復。何如當此境，終朝曠遐矚。往往草檄餘，吟哦思幽獨。早晚埽欃槍，笳鼓迎暢轂。休飛霹靂車，罷繫蝦蟆木。勒銘燕然山，萬代垂芬郁。然後恣逍遙，獨往羣麋鹿。不管安與危，不問榮與辱。但樂濠梁魚，豈怨鍾山鵠。紉蘭以圍腰，採芝將實腹。石牀須臥平，一任閑雲觸。
祝風三十二韻 吳融 
我有二頃田，長洲東百里。環塗爲之區，積葑相連纚。松江流其旁，春夏多苦水。隄防苟不時，汎濫即無已。粤余病眠久，而復家無峙。田峻不勝荒，農功皆廢弛。他稼已如雲，我田方欲蒔。四際上通波，兼之葭與葦。是時立秋後，煙露浩淒矣。雖然遣畢功，萎約都無幾。如何海上風，連日從空起。似欲驅滄溟，來沃具區裏。噫嘻爾風師，吳中多豪士。囷倉過九年，一粒惜如死。糴賤兼糶貴，凶年翻大喜。只是疲羸苦，纔飢須易子。余仍轗軻者，進趨年二紀。秋不安一食，春不閑一晷。腸迴爲多別，骨瘦因積毀。咳唾莫逢人，揶揄空覩鬼。中又值干戈，遑遑常轉徙。故隱茅山西，今來笠澤涘。荒者不復尋，葺者還有以。將正陶令巾，又蓋姜肱被。不敢務有餘，有餘必驕鄙。所期免假匄，假匄多慚恥。驕鄙既不生，慚恥更能弭。自可致逍遙，無妨閱經史。吁余將四十，滿望秪如此。干澤尚多難，學稼茲復爾。窮達雖繫命，禍福生所履。天不飢死余，飄風當自止。
金陵懷古 吳融 
玉樹聲沉戰艦收，萬家冠蓋入中州。秪應江令偏惆悵，頭白歸來是客遊。
涼思 吳融 
松間小檻接波平，月澹煙沉暑氣清。半夜水禽棲不定，綠荷風動露珠傾。
忘憂花 吳融 
繁紅落盡始淒涼，直道忘憂也未忘。數朵殷紅似春在，春愁特此繫人腸。
雲 吳融 
南北東西似客身，遠峰高鳥自爲鄰。清歌一曲猶能住，莫道無心勝得人。
華清宮四首 一 吳融 
中原無鹿海無波，鳳輦鸞旗出幸多。今日故宮歸寂寞，太平功業在山河。
華清宮四首 二 吳融 
漁陽烽火照函關，玉輦怱怱下此山。一曲羽衣聽不盡，至今遺恨水潺潺。
華清宮四首 三 吳融 
上皇鑾輅重巡遊，雨淚無言獨倚樓。惆悵眼前多少事，落花明月滿宮秋。
華清宮四首 四 吳融 
別殿和雲鏁翠微，太真遺像夢依依。玉皇揜淚頻惆悵，應歎僧繇彩筆飛。
陳琳墓 吳融 
冀州飛檄傲英雄，却把文辭事鄴宮。縱道筆端由我得，九泉何面見袁公。
湖州朝陽樓 吳融 
十二亭亭占曉光，隋家浪說有迷藏。仲宣題盡平生恨，別處應難看屋梁。
賣花翁 吳融  写花 花 愤慨 讽刺
和煙和露一叢花，擔入宮城許史家。惆悵東風無處說，不教閑地著春華。
自諷 吳融 
世路升沉合自安，故人何必苦相干。塗窮始解東歸去，莫過嚴光七里灘。
情 吳融 
依依脈脈兩如何，細以輕絲渺似波。月不長圓花易落，一生惆悵爲伊多。
送荆南從事之岳州 吳融 
秋拂湖光一鏡開，庾郎蘭棹好徘徊。遙知月落酒醒處，五十弦從波上來。
薛舍人見徵恩賜香幷二十八字同寄 吳融 
往歲知君侍武皇，今來何用紫羅囊。都緣有意重熏裛，更灑江毫上玉堂。
王母廟 吳融 
鸞龍一夜降崑丘，遺廟千年枕碧流。賺得武皇心力盡，忍看煙草茂陵秋。
塗中阻風 吳融 
洛陽寒食苦多風，掃蕩春華一半空。莫道芳蹊盡成實，野花猶有未開叢。
和僧詠牡丹 吳融 
萬緣銷盡本無心，何事看花恨却深。都是支郎足情調，墜香殘蘂亦成吟。
豫讓 吳融 
韓魏同謀反覆深，晉陽三板免成沉。趙衰當面何須恨，不把干將訪負心。
旅館梅花 吳融 
清香無以敵寒梅，可愛他鄉獨看來。爲憶故溪千萬樹，幾年辜負雪中開。
水鳥 吳融 
煙爲行止水爲家，兩兩三三睡暖沙。爲謝離鸞兼別鵠，如何禁得向天涯。
楊花 吳融 
不鬬穠華不占紅，自飛晴野雪濛濛。百花長恨風吹落，唯有楊花獨愛風。
秋夕樓居 吳融 
月裏青山淡如畫，露中黃葉颯然秋。危欄倚徧都無寐，秪恐星河墮入樓。
松江晚泊 吳融  长江
吳臺越嶠兩分津，萬萬檣烏簇夜雲。吟盡長江一江月，更無人似謝將軍。
送薛學士赴任峽州二首 一 吳融 
負譴雖安不敢安，疊猨聲裏獨之官。莫將彩筆閑拋擲，更待淮王詔草看。
送薛學士赴任峽州二首 二 吳融 
片帆飛入峽雲深，帶雨兼風動楚吟。何似玉堂裁詔罷，月斜鳷鵲漏沈沈。
送許校書 吳融 
故人言別倍依依，病裏班荆苦憶違。明日柳亭門外路，不知誰賦送將歸。
閿鄉寓居十首 阿對泉 吳融 
六載抽毫侍禁闈，可堪多病決然歸。五陵年少如相問，阿對泉頭一布衣。
閿鄉寓居十首 蛙聲 吳融 
穉珪倫鑒未精通，只把蛙聲鼓吹同。君聽月明人靜夜，肯饒天籟與松風。
閿鄉寓居十首 茆堂 吳融 
結得茆簷瞰碧溪，閑雲之外不同棲。猶嫌未遠函關道，正睡剛聞報曉雞。
閿鄉寓居十首 清溪 吳融 
清溪見底露蒼苔，密竹垂藤鏁不開。應是仙家在深處，愛流花片引人來。
閿鄉寓居十首 釣竿 吳融 
曾拋釣渚入秦關，今却持竿傍碧灘。認得舊溪兼舊意，恰如羊祜識金環。
閿鄉寓居十首 山僧 吳融 
石臼山頭有一僧，朝無香積夜無燈。近嫌俗客知蹤跡，擬向中方斷石層。
閿鄉寓居十首 小徑 吳融 
礙竹妨花一徑幽，攀援可到玉峰頭。若教須作康莊好，更有高車駟馬憂。
閿鄉寓居十首 聞提壺鳥 吳融 
早於批鵊巧於鶯，故國春林足此聲。今在天涯別館裏，爲君沽酒復何情。
閿鄉寓居十首 木塔偶題 吳融 
西南古剎近芳林，偶得高秋試一吟。無限黃花襯黃葉，可須春月始傷心。
閿鄉寓居十首 山禽 吳融 
碧嶂爲家烟外棲，銜紅啄翠入芳蹊。可能知我心無定，頻褭花枝拂面啼。
聞歌 吳融 
貫珠一夜奏纍纍，盡是荀家舊教詞。落盡梁塵腸不斷，九原誰報小憐知。
即席 吳融 
竹引絲隨褭翠樓，滿筵驚動玉關秋。何人借與丹青筆，畫取當時八字愁。
便殿候對 吳融 
宣呼晝入蘂珠宮，玉女窗扉薄霧籠。待得華胥春夢覺，半竿斜日下廂風。
南遷途中作七首 登七盤嶺二首 一 吳融 
才非賈傅亦遷官，五月驅羸上七盤。從此自知身計定，不能迴首望長安。
南遷途中作七首 登七盤嶺二首 二 吳融 
七盤嶺上一長號，將謂青天鑒鬱陶。近日青天都不鑒，七盤應是未高高。
南遷途中作七首 渡漢江初嘗鯿魚有作 吳融 
嘯父知機先憶魚，季[鷹]無事已思鱸。自慙初識查頭味，正是栖栖哭阮塗。
南遷途中作七首 溪翁 吳融 
飯稻羹菰曉復昏，碧灘聲裏長諸孫。應嗟獨上涔陽客，排比椒漿奠楚魂。
南遷途中作七首 寄友人 吳融 
驚魂往往坐疑飄，便好爲文慰寂寥。若待清湘葬魚了，縱然招得不堪招。
南遷途中作七首 塗中偶懷 吳融 
無路能酬國士恩，短亭寂寂到黃昏。迴腸一寸危如綫，賴得商山未有猨。
南遷途中作七首 訪貫休上人 吳融 
休公爲我設蘭湯，方便教人學洗腸。自覺塵纓頓瀟灑，南行不復問滄浪。
詶僧 吳融 
玉堂全不限常朝，臥待重城宿霧銷。翻憶故山深雪裏，滿爐枯柏帶煙燒。
買帶花櫻桃 吳融 
粉紅輕淺靚妝新，和露和煙別近隣。萬一有情應有恨，一年榮落兩家春。
海棠二首 一 吳融 
太尉園林兩樹春，年年奔走探花人。今來獨倚荆山看，迴首長安落戰塵。
海棠二首 二 吳融 
雲綻霞鋪錦水頭，占春顏色最風流。若教更近天街種，馬上多逢醉五侯。
送僧上峽歸東蜀 吳融 
巴字江流一棹迴，紫袈裟是禁中裁。如從十二峰前過，莫賦佳人殊未來。
杏花 吳融 
春物競相妬，杏花應最嬌。紅輕欲愁殺，粉薄似啼銷。願作南華蝶，翩翩繞此條。
和楊侍郎 吳融 
目極家山遠，身拘禁苑深。煙霄慙暮齒，麋鹿媿初心。
江樹 吳融 
終日衝奔浪，何年墜亂風。謝公堪入詠，目極在雲中。
梅雨 吳融 
渾開又密望中迷，乳燕歸遲粉竹低。撲地暗來飛野馬，舞風斜去散醯雞。初從滴瀝妨琴榭，漸到潺湲繞藥畦。少傍海邊飄泊處，中庭自有兩犁泥。
秋色 吳融 
染不成乾畫未銷，霏霏拂拂又迢迢。曾從建業城邊路，蔓草寒煙鏁六朝。
自諷 吳融 
本是滄洲把釣人，無端三署接清塵。從來不解長流涕，也渡湘灕作逐臣。
荆南席上聞歌 吳融 
迎愁歛黛一聲分，弔屈江邊日暮聞。何事遏雲翻不定，自緣蹤跡愛行雲。
武關 吳融 
時來時去若循環，雙闔平雲謾鏁山。祗道地教秦設險，不知天與漢爲關。貪生莫作千年計，到了都成一夢閑。爭得便如岩下水，從他興廢自潺潺。
月夕追事 吳融 
曾聽豪家碧玉歌，雲牀冰簟落秋河。月臨高閣簾無影，風過迴廊幕有波。屈指盡隨雲雨散，滿頭贏得雪霜多。此時空見清涼影，來伴蛩聲咽砌莎。
上陽宮辭 吳融 
苑路青青半是苔，翠華西去未知回。景陽春漏無人報，太液秋波有雁來。單影可堪明月照，紅顏無奈落花催。誰能賦得長門事，不惜千金奉酒桮。
送于員外歸隱藍田 吳融 
曾吟工部兩峰寒，今日星郎得挂冠。吾道不行歸始是，世情如此住應難。圍棋已訪生雲石，把釣先尋急雨灘。若遇秦時雪髯客，紫芝兼可備朝餐。
廢宅 吳融 
風飄碧瓦雨摧垣，却有隣人與鏁門。幾樹好花閑白晝，滿庭荒草易黃昏。放魚池涸蛙爭聚，棲燕梁空雀自喧。不獨淒涼眼前事，咸陽一火便成原。
湖州晚望 吳融 
鼓角迎秋晚韻長，斷虹疎雨間微陽。兩條溪水分頭碧，四面人家入骨涼。獨鳥歸時雲鬬迥，殘蟬急處日爭忙。他年若得壺中術，一簇汀洲盡貯將。
宋玉宅 吳融 
草白煙寒半野陂，臨江舊宅指遺基。已懷湘浦招魂事，更憶高唐說夢時。穿徑早曾聞客住，登牆豈復見人窺。今朝送別還經此，吟斷當年幾許悲。
春晚書懷 吳融 
落盡紅芳春意闌，綠蕪空鏁辟疆園。嫦娥斷影霜輪冷，帝子無蹤淚竹繁。未達東鄰還絕想，不勞南浦更銷魂。晚來雖共殘鶯約，爭奈風淒又雨昏。
寄楊侍郎 吳融 
雲情鶴態莫誇慵，正上仙樓十二重。吟逸易沈鳷鵲月，夢長先斷景陽鐘。奇文已刻金書券，秘語看鐫玉檢封。何事春來待歸隱，探知溪畔有風松。
杏花 吳融 
粉薄紅輕揜歛羞，花中占斷得風流。軟非因醉都無力，凝不成歌亦自愁。獨照影時臨水畔，最含情處出牆頭。裴回盡日難成別，更待黃昏對酒樓。
憲丞裴公上洛退居有寄二首 一 吳融 
鴻在冥冥已自由，紫芝峰下更高秋。拋來簪紱都如夢，泥著杯香不爲愁。晚樹拂簷風脫翠，夜灘當戶月和流。自嗟不得從公去，共上仙家十二樓。
憲丞裴公上洛退居有寄二首 二 吳融 
瘦如仙鶴爽風篁，外却塵囂興緒長。偶坐幾回沈皓月，閑吟是處到殘陽。門前立使修書嬾，花下留賓壓酒忙。目斷瓊林攀不得，一重丹水抵三湘。
叢祠 吳融 
叢祠一炬照秦川，雨散雲飛二十年。長路未歸萍逐水，舊居難問草平煙。金鞍正伴桐鄉客，粉壁猶懷桂苑仙。何必向來曾識面，拂塵看字也淒然。
分水嶺 吳融 
兩派潺湲不暫停，嶺頭長瀉別離情。南隨去馬通巴棧，北逐歸人達渭城。澄處好窺雙黛影，咽時堪寄斷腸聲。紫溪舊隱還如此，清夜梁山月更明。
赴職西川過便橋書懷寄同年 吳融 
平門橋下水東馳，萬里從軍一望時。鄉思旋生芳草見，客愁何限夕陽知。秦陵無樹煙猶鏁，漢苑空牆浪欲吹。不是傷春愛回首，杏壇恩重馬遲遲。
太保中書令軍前新樓 吳融 
十二闌干壓錦城，半空人語落灘聲。風流近接平津閣，氣色高含細柳營。盡日捲簾江草綠，有時欹枕雪峰晴。不知捧詔朝天後，誰此登臨看月明。
玉女廟 吳融 
九清何日降仙霓，掩暎荒祠路欲迷。愁黛不開山淺淺，離心長在草萋萋。簷橫淥派王餘擲，窗褭紅枝杜宇啼。若得洗頭盆置此，靚妝無復碧蓮西。
坤維軍前寄江南弟兄 吳融 
二年征戰劒山秋，家在松江白浪頭。關月幾時乾客淚，戍煙終日起鄉愁。未知遼堞何當下，轉覺燕臺不易酬。獨羨一聲南去雁，滿天風雨到汀洲。
滻水席上獻座主侍郎 吳融 
暖泉宮裏告虔回，略避紅塵小宴開。落絮已隨流水去，啼鶯還傍夕陽來。草能緣岸侵羅薦，花不容枝蘸玉杯。莫訝諸生中獨醉，感恩傷別正難裁。
送知古上人 吳融 
昔年離別浙河東，多難相逢舊楚宮。振錫纔尋三徑草，登船忽挂一帆風。幾程村飯添盂白，何處山花照衲紅？不似投荒憔悴客，滄浪無際問漁翁。
和座主尚書登布善寺樓 吳融 
往事何時不繫腸，更堪凝睇白雲鄉。楚王城壘空秋色，羊祜江山祗暝光。林下遠分南去馬，渡頭偏認北歸航。誰知此日憑軒處，一筆工夫勝七襄。
金橋感事 吳融  抒情
太行和雪疊晴空，二月春郊尚朔風。飲馬早聞臨渭北，射鵰今欲過山東。百年徒有伊川歎，五利寧無魏絳功。日暮長亭正愁絕，哀笳一曲戍煙中。
蕭縣道中 吳融 
戍火三籠滯晚程，枯桑繫馬上寒城。滿川落照無人過，卷地飛蓬有燒明。楚客早聞歌鳳德，劉琨休更舞雞聲。草堂舊隱終歸去，寄語巖猨莫曉驚。
題兖州泗河中石牀 吳融 
一片苔牀水漱痕，何人清賞動乾坤。謫仙醉後雲爲態，野客吟時月作魂。光景不回波自遠，風流難問石無[言]。邇來多少登臨客，千載誰將勝事論。
禁直偶書 吳融 
玉皇新復五城居，仙館詞臣在碧虛。錦砌漸看翻芍藥，鏁窗還詠隔蟾蜍。敢期林上靈烏語，貪草雲間彩鳳書。爭奈滄洲頻入夢，白波無際落紅蕖。
送弟東歸 吳融 
偶持麟筆侍金閨，夢想三年在故溪。祖竹定欺簷雪折，穉杉應拂棟雲齊。謾勞筋力趨丹鳳，可有文詞詠碧雞。此別更無閑事囑，北山高處謝猨啼。
和座主尚書春日郊居 吳融 
海燕初歸朔雁回，靜眠深揜百花臺。春蔬已爲高僧掇，臘醞還因熟客開。簷外暖絲兼絮墮，檻前輕浪帶鷗來。謝公難避蒼生意，自古風流必上台。
僧舍白牡丹二首 一 吳融 
膩若裁雲薄綴霜，春殘獨自殿羣芳。梅妝向日霏霏暖，紈扇搖風閃閃光。月魄照來空見影，露華凝後更多香。天生潔白宜清淨，何必殷紅暎洞房。
僧舍白牡丹二首 二 吳融 
侯家萬朵簇霞丹，若並霜林素豔難。合影只應天際月，分香多是畹中蘭。雖饒百卉爭先發，還在三春向後殘。想得惠林憑此檻，肯將榮落意來看。
八月十五夜禁直寄同僚 吳融 
中秋月滿盡相尋，獨入非煙宿禁林。曾恨人間千里隔，更堪天上九門深。明涵太液魚龍定，靜鏁圓靈象緯沈。目斷枚臯何處在，闌干十二憶登臨。
上巳日花下閑看 吳融 
十里香塵撲馬飛，碧蓮峰下踏青時。雲鬟照水和花重，羅袖擡風惹絮遲。可便無心邀娬媚，還應有淚憶袁熙。如煙如夢爭尋得，溪柳回頭萬萬絲。
禪院弈棋偶題 吳融 
裛塵絲雨送微涼，偶出樊籠入道場。半偈已能消萬事，一枰兼得了殘陽。尋知世界都如夢，自喜身心甚不忙。更約西風搖落後，醉來終日臥禪房。
和張舍人 吳融 
玉女盆邊雪未銷，正多春事莫無憀。杏花向日紅勻臉，雲帶環山白繫腰。鶯囀樹頭欹枕聽，凍開泉眼杖藜挑。陵遷谷變如須問，控鶴山人字子喬。
送友赴闕 吳融 
故人歸去指翔鸞，樂帶離聲可有歡。驛路兩行秋吹急，渭波千疊夕陽寒。空郊已歎周禾熟，舊苑應尋漢火殘。遙羨從公無一事，探花先醉曲江干。
過鄧城縣作 吳融 
不用登臨足感傷，古來今往盡茫茫。未知堯桀誰臧否，可便彭殤有短長。楚壘萬重多故事，漢波千疊更殘陽。到頭一切皆身外，只覺關身是醉鄉。
文德初聞車駕東遊 吳融 
龍斾叢叢下劒門，還將瑞氣入中原。鰲頭一蕩山雖沒，烏足重安日不昏。晉客已知周禮在，秦人仍喜漢官存。自憐閑坐漁磯石，萬級雲臺落夢魂。
子規 吳融  抒情 杜鹃
舉國繁華委逝川，羽毛飄蕩一年年。他山叫處花成血，舊苑春來草似煙。雨暗不離濃綠樹，月斜長弔欲明天。湘江日暮聲淒切，愁殺行人歸去船。
簡州歸降賀京兆公 吳融 
分棟山前曙色開，三千鐵騎簡州回。雲間墮箭飛書去，風裏擎竿露布來。古謂伐謀爲上策，今看靜勝自中台。功名一似淮西事，只是元臣不姓裴。
登漢州城樓 吳融 
雨餘秋色拂孤城，遠目凝時萬象清。疊翠北來千嶂盡，漫流東去一江平。從軍固有荆州樂，懷古能無峴首情。欲下闌干一迴首，烏歸帆沒戍煙明。
岐下寓居見槐花落因寄從事 吳融 
纔開便落不勝黃，覆著庭莎襯夕陽。只共蟬催雙鬢老，可知人已十年忙。曉窗須爲吟秋興，夜枕應教夢帝鄉。蜀國馬卿看從獵，肯將閑事入淒涼。
和人有感 吳融 
莫愁家住石城西，月墜星沈客到迷。一院無人春寂寂，九原何處草萋萋。香魂未散煙籠水，舞袖休翻柳拂堤。蘭棹一移風雨急，流鶯千萬莫長啼。
春歸次金陵 吳融 
春陰漠漠覆江城，南國歸橈趂晚程。水上驛流初過雨，樹籠堤處不離鶯。跡疎冠蓋兼無夢，地近鄉園自有情。便被東風動離思，楊花千里雪中行。
途中見杏花 吳融  抒情 花 写花
一枝紅豔出牆頭，牆外行人正獨愁。長得看來猶有恨，可堪逢處更難留。林空色暝鶯先到，春淺香寒蝶未遊。更憶帝鄉千萬樹，澹煙籠日暗神州。
秋日經別墅 吳融 
別墅蕭條海上村，偶期蘭菊與琴尊。簷橫碧嶂秋光近，樹帶閑潮晚色昏。幸有白雲眠楚客，不勞芳草思王孫。北山移去前文在，無復教人歎曉猨。
紅葉 吳融 
露染霜乾片片輕，斜陽照處轉烘明。和煙飄落九秋色，隨浪汎將千里情。幾夜月中藏鳥影，誰家庭際伴蛩聲。一時衰颯無多恨，看着清風綵剪成。
離霅溪感事獻鄭員外 吳融 
足恨饒悲不自由，萍無根蒂水長流。庾公明月吟連曙，謝守青山看入秋。一飯意專堪便死，千金諾在轉難酬。雲沈鳥去回頭否，平子才多好賦愁。
岐州安西門 吳融 
安西門外徹安西，一百年前斷鼓鼙。犬解人歌曾入唱，馬稱龍子幾來嘶。自從遼水煙塵起，更到塗山道路迷。今日登臨須下淚，行人無個草萋萋。
關西驛亭即事 吳融 
晚霞零落雨初收，關上危闌獨悵留。千里好春聊極目，五陵無事莫回頭。山猶帶雪霏霏恨，柳未禁寒冉冉愁。直是無情也腸斷，鳥歸帆沒水空流。
望嵩山 吳融 
三十六峰危似冠，晴樓百尺獨登看。高凌鳥外青冥窄，翠落人間白晝寒。不覺衡陽遮雁過，如何鍾阜鬬龍盤。始知萬歲聲長在，只待東巡動玉鸞。
題湖城縣西道中槐樹 吳融 
零落攲斜此路中，盛時曾識太平風。曉迷天仗歸春苑，暮送鸞旗指洛宮。一自煙塵生薊北，更無消息幸關東。而今只有孤根在，鳥啄蟲穿沒亂蓬。
東歸次瀛上 吳融 
煖煙輕淡草霏霏，一片晴山襯夕暉。水露淺沙無客泛，樹連疎苑有鶯飛。自從身與滄浪別，長被春教寂寞歸。回首青門不知處，向人楊柳莫依依。
偶書 吳融 
青牛關畔寄孤村，山當屏風石當門。芳樹綠陰連蔽芾，長河飛浪接崑崙。苔田綠後蛙爭聚，麥壠黃時雀更喧。只此無心便無事，避人何必武陵源。
得京中親友書訝久無音耗以詩代謝 吳融 
退閑何事不忘機，況限溪雲靜掩扉。馬頰浪高魚去少，雞鳴關險雁來稀。無才敢更期連茹，有意兼思學採薇。珍重故人知我者，九霄休復寄音徽。
即事 吳融 
抵鵲山前雲掩扉，更甘終老脫朝衣。曉窺青鏡千峰入，暮倚長松獨鶴歸。雲裏引來泉脉細，雨中移得藥苗肥。何須一筯鱸魚膾，始挂孤帆問釣磯。
病中宜茯苓寄李諫議 吳融 
千年茯菟帶龍鱗，太華峰頭得最珍。金鼎曉煎雲漾粉，玉甌寒貯露含津。南宮已借徵詩客，內署今還託諫臣。飛檄愈風知妙手，也須分藥救漳濱。
槎 吳融 
浪痕龍跡老敧危，流落何時別故枝。歲月空教苔蘚積，芳菲長倩薜蘿知。有文在朽人難識，無蠹藏心鳥莫窺。家近滄浪從汎去，碧天消息不參差。
汴上觀 吳融 
九曲河冰半段來，嚴霜結出勁風裁。非時已認蟬飄翼，到海須憂蚌失胎。千里風清聞戛玉，幾人東下憶奔雷。殷勤莫礙星槎路，從看天津弄杼回。
閑居有作 吳融 
依依芳樹拂簷平，繞竹清流浸骨清。愛弄綠苔魚自躍，慣偷紅果鳥無聲。踏青堤上煙多綠，拾翠江邊月更明。只此超然長往是，幾人能遂鑄金成。
離岐下題西湖 吳融  西湖
送夏迎秋幾醉來，不堪行色被蟬催。身隨渭水看歸遠，夢挂秦雲約自迴。雨細若爲拋釣艇，月明誰復上歌臺。千波萬浪西風急，更爲紅蕖把一桮。
岐陽蒙相國對宅因抒懷投獻 吳融 
風有危亭月有臺，平津閣畔好裴回。雖非宋玉誅茅至，且學王家種竹來。已得靜居從馬歇，不堪行色被蟬催。故園蘭菊三千里，旅夢方應校嬾迴。
晚泊松江 吳融 
落日停橈古渡邊，古今蹤跡一蒼然。平沙盡處雲藏樹，遠吹收來水定天。正困東西千里路，可憐瀟灑五湖船。如何不及前賢事，却謝鱸魚在洛川。
過澠池書事 吳融 
澠池城郭半遺基，無限春愁挂落暉。柳渡風輕花浪綠，麥田煙暖錦雞飛。相如忠烈千秋斷，二主英雄一夢歸。莫道新亭人對泣，異鄉殊代也霑衣。
富春 吳融 
水送山迎入富春，一川如畫晚晴新。雲低遠渡帆來重，潮落寒沙鳥下頻。未必柳間無謝客，也應花裏有秦人。嚴光萬古清風在，不敢停橈更問津。
高侍御話及皮博士池中白蓮因成一章寄博士兼奉呈 吳融 
白玉花開綠錦池，風流御史報人知。看來應是雲中墮，偷去須從月下移。已被亂蟬催晼晚，更禁涼雨動䙰褷。習家秋色堪圖畫，只欠山公倒接䍦。
憶猿 吳融 
翠微雲歛日沈空，叫徹青冥怨不窮。連臂影垂溪色裏，斷腸聲盡月明中。靜含煙峽淒淒雨，高弄霜天嫋嫋風。猶有北山歸意在，少驚佳樹近房櫳。
紅樹 吳融  洞庭湖
一聲南雁已先紅，神女霜飛葉葉同。自是孤根非暖地，莫驚他木耐秋風。暖煙散去陰全薄，明月臨來影半空。長憶洞庭千萬樹，照山橫浦夕陽中。
新雁 吳融 
湘浦波春始北歸，玉關搖落又南飛。數聲飄去和秋色，一字橫來背晚暉。紫閣高翻雲羃羃，灞川低渡雨微微。莫從思婦臺邊過，未得征人萬里衣。
海上秋懷 吳融 
辭無珪組隱無才，門向潮頭過處開。幾度黃昏逢罔象，有時紅旭見蓬萊。磧連荒戍頻頻火，天絕纖雲往往雷。昨夜秋風已搖落，那堪更上望鄉臺。
憶山泉 吳融 
穿雲落石細湔湔，盡日疑聞弄管弦。千仞灑來寒碎玉，一泓深去碧涵天。煙迷葉亂尋難見，月好風清聽不眠。春雨正多歸未得，只應流恨更潺湲。
東歸望華山 吳融 
碧蓮重疊在青冥，落日垂鞭緩客程。不奈春煙籠暗澹，可堪秋雨洗分明。南邊已放三千馬，北面猶標百二城。只怕仙人撫高掌，年年相見是空行。
遊華州飛泉亭 吳融 
走馬街南百畝池，碧蓮花影倒參差。偶同人去紅塵外，正值僧歸落照時。萬事已爲春棄置，百憂須賴酒醫治。殷勤待取前峰月，更倚闌干弄釣絲。
池上雙鳧二首 一 吳融 
碧池悠漾小鳧雛，兩兩依依秪自娛。釣艇忽移還散去，寒鴟有意即相呼。可憐翡翠歸雲髻，莫羨鴛鴦入畫圖。幸是羽毛無取處，一生安穩老菰蒲。
池上雙鳧二首 二 吳融 
雙鳧狎得傍池臺，戲藻銜蒲遠又回。敢爲稻粱凌險去，幸無鷹隼觸波來。萬絲春雨眠時亂，一片濃萍浴處開。不在籠欄夜仍好，月汀星沼剩裴回。
葉落 吳融 
紅影飄來翠影微，一辭林表不知歸。伴愁無色煙猶在，替恨成啼露未晞。若逐水流應萬里，莫因風起便孤飛。楚郊千樹秋聲急，日暮紛紛惹客衣。
和皮博士赴上京觀中修靈齋贈威儀尊師兼見寄 吳融 
霓結雙旌羽綴裙，七星壇上拜元君。精誠有爲天應感，章奏無私鬼怕聞。鶴馭已從煙際下，鳳膏還向月中焚。白雲鄉路看看到，好駐流年翊聖文。
春雨 吳融 
霏霏漠漠暗和春，羃翠凝紅色更新。寒入膩裘濃曉睡，細隨油壁靜香塵。連雲似織休迷雁，帶柳如啼好贈人。別有空堦寂寥事，綠苔狼籍落花頻。
秋池 吳融 
冷涵秋水碧溶溶，一片澄明見底空。有日晴來雲襯白，幾時吹落葉浮紅。香啼蓼穗娟娟露，乾動蓮莖淅淅風。凌曉無端照衰髮，便悲霜雪鏡光中。
首陽山 吳融  黄河
首陽山枕黃河水，上有兩人曾餓死。不同天下人爲非，兄弟相看自爲是。遂令萬古識君心，爲臣貴義不貴身。精靈長在白雲裏，應笑隨時飽死人。
太湖石歌 吳融  太湖 洞庭湖
洞庭山下湖波碧，波中萬古生幽石。鐵索千尋取得來，奇形怪狀誰能識。初疑朝家正人立，又如戰士方狙擊。又如防風死後骨，又如於菟活時額。又如成人楓，又如害癭柏。雨過上停泓，風來中有隙。想得沈潛水府時，興雲出雨蟠蛟螭。今來硉矹林庭上，長恐忽然生白浪。用時應不稱媧皇，將去也堪隨博望。噫嘻爾石好憑依，幸有方池幷釣磯。小山叢桂且爲伴，鍾阜白雲長自歸。何必豪家甲第裏，玉闌干畔爭光輝。一朝荆棘忽流落，何異綺羅雲雨飛。
贈方干處士歌 吳融 
把筆盡爲詩，何人敵夫子。句滿天下口，名聒天下耳。不識朝，不識市。曠逍遙，閑徙倚。一桮酒，無萬事。一葉舟，無千里。衣裳白雲，坐臥流水。霜落風高忽相憶，惠然見過留一夕。一夕聽吟十數篇，水榭林蘿爲岑寂。拂旦舍我亦不辭，攜筇徑去隨所適。隨所適，無處覓。雲半片，鶴一隻。
李周彈箏歌 吳融 
古人云：絲不如竹，竹不如肉。乃知此語未必然，李周彈箏聽不足。聞君七歲八歲時，五音六律皆生知。就中十三弦最妙，應宮出入年方少。青騘慣走長楸日，幾度承恩蒙急召。一字雁行斜御筵，鏘金戛羽凌非煙。始似五更殘月裏，淒淒切切清露蟬。又如石罅堆葉下，泠泠瀝瀝蒼崖泉。鴻門玉斗初向地，織女金梭飛上天。有時上苑繁花發，有時太液秋波闊。當頭獨坐摐一聲，滿座好風生拂拂。天顏開，聖心悅。紫金白珠霑賜物，出來無暇更還家。且上青樓醉明月，年將六十藝轉精。自寫梨園新曲聲，近來一事還惆悵。故里春荒煙草平，供奉供奉且聽語。自昔興衰看樂府，秪如伊州與梁州。盡是太平時歌舞，旦夕君王繼此聲，不要停弦淚如雨。
贈{巩/言}光上人草書歌 吳融 
篆書樸，隸書俗，草聖貴在無羈束。江南有僧名{巩/言}光，紫毫一管能顚狂。人家好壁試揮拂，瞬目已流三五行。摘如鉤，挑如撥。斜如掌，迴如斡。又如夏禹鏁淮神，波底出來手正拔。又如朱亥鎚晉鄙，袖中擡起腕欲脫。有時軟縈盈，一穗秋雲曳空闊。有時瘦巉岩，百尺枯松露槎枿。忽然飛動更驚人，一聲霹靂龍虵活。稽山賀老昔所傳，又聞能者惟張顚。上人致功應不下，其奈飄飄滄海邊。可中一入天子國，絡素裁縑灑毫墨。不繫知之與不知，須言一字千金值。
贈李長史歌 吳融 
危欄壓溪溪澹碧，翠褭紅飄鶯寂寂。此日長亭愴別離，座中忽遇吹蘆客。雙攘輕袖當高軒，含商吐羽凌非煙。初疑一百尺瀑布，八九月落香爐巔。又似鮫人爲客罷，迸淚成珠玉盤瀉。碧珊瑚碎震澤中，金鋃鐺撼龜山下。鏗訇揭調初驚人，幽咽細聲還感神。紫鳳將雛叫山月，玄兔喪子啼江春。咨嗟長史出人藝，如何值此艱難際。可中長似承平基，肯將此爲閑人吹。不是東城射雉處，即應南苑鬬雞時。白櫻桃熟每先賞，紅芍藥開長有詩。賣珠曾被武皇問，薰香不怕賈公知。今來流落一何苦，江南江北九寒暑。翠華猶在橐泉中，一曲梁州淚如雨。長史長史聽我語，從來藝絕多失所。羅君贈君兩首詩，半是悲君半自悲。
贈廣利大師歌 吳融 
化人之心固甚難，自化之心更不易。化人可以程限之，自化元須有其志。在心爲志者何人，今日得之於廣利。三十年前識師初，正見把筆學草書。崩雲落日千萬狀，隨手變化生空虛。海北天南幾回別，每見書蹤轉奇絕。近來兼解作歌詩，言語明快有氣骨。堅如百鍊鋼，挺特不可屈。又如千里馬，脫韁飛滅沒。好是不雕刻，縱橫衝口發。昨來示我十餘篇，詠殺江南風與月。乃知性是天，習是人。莫輕河邊羖䍽，飛作天上麒麟。但日新，又日新。李太白，非通神。
古離別 吳融 
紫鸞黃鵠雖別離，一舉千里何難追。猶聞啼風與叫月，流連斷續令人悲。賦情更有深繾綣，碧甃千尋尚爲淺。蟾蜍正向清夜流，蛺蝶須教墮絲罥。莫道斷絲不可續，丹穴鳳凰膠不遠。莫道流水不迴波，海上兩潮長自返。
風雨吟 吳融 
風騷騷，雨涔涔，長洲苑外荒居深。門外流水流澶漫，河邊古木鳴蕭森。敻無禽影，寂無人音。端然拖愁坐，萬感叢於心。姑蘇碧瓦十萬戶，中有樓臺與歌舞。尋常倚月復眠花，莫說斜風兼細雨。應不知天地造化是何物，亦不知榮辱是何主。吾囷長滿是太平，吾樂不極是天生。豈憂天下有大憝，四郊刁斗常錚錚。官軍擾人甚於賊，將臣怕死唯守城。又豈復憂朝廷苦弛慢，中官轉縱橫。李膺勾黨即罹患，竇武忠謀又未行。又豈憂文臣盡遭束高閣，文教從今日蕭索。若更無人稍近前，把筆到頭同一惡。可嘆吳城城中人，無人與我交一言。蓬蒿滿徑塵一榻，獨此閔閔何其煩。雖然小或可謀大，[嫠]婦之憂史尚存。況我長懷丈夫志，今來流落滄溟涘。有時驚事再咨嗟，因風因雨更憔悴。只有閑橫膝上琴，怨傷怨恨聊相寄。伯牙海上感滄溟，何似今朝風雨思。
江行 吳融  洞庭湖
來時風，去時雨，蕭蕭颯颯春江浦。欹欹側側海門帆，軋軋啞啞洞庭櫓。
壁畫折竹雜言 吳融 
枯纏藤，重欹雪，渭曲逢，湘江別。不是從來無本根，畫工取勢教摧折。
古錦裾六韻 吳融 
濯水經何日，隨風故有人。綠衣猶偪畫，丹頂尚迷真。暗澹雲沈古，青蒼蘚剝新。暎襟知惹淚，侵韉想縈塵。掣曳無由睹，流傳久自珍。武威應認得，牽挽幾當春。
賦得欲曉看妝面 吳融 
朧朧欲曙色，隱隱辨殘妝。月始雲中出，花猶霧裏藏。眉邊全失翠，額畔半留黃。轉入金屏影，隈侵角枕光。有蟬隳鬢樣，無燕著𨥁行。十二峯前夢，如何不斷腸。
府試雨夜帝里聞猿聲 吳融 
雨滴秦中夜，猿聞峽外聲。已吟何遜恨，還賦屈平情。暗逐哀鴻淚，遙含禁漏清。直疑遊萬里，不覺在重城。霎霎侵燈亂，啾啾入夢驚。明朝臨曉鏡，別有鬢絲生。
題畫柏 吳融 
不得月中桂，轉思陵上柏。閑取畫圖看，煩紆果冰釋。桂生在青冥，萬古煙霧隔。下蔭玄兔窟，上暎嫦娥魄。圓缺且不常，高低圖難測。若非假羽翰，折攀何由得。天遠眼虛穿，夜闌頭自白。未知陵上柏，一定不移易。有意兼松茂，無情從麝食。不在是非間，與人爲憤激。他年上縑素，今日懸屋壁。靈怪不可知，風雨疑來逼。明朝歸故園，唯此同所適。回首寄團枝，無勞惠消息。
平望蚊子二十六韻 吳融 
天下有蚊子，候夜噆人膚。平望有蚊子，白晝來相屠。不避風與雨，羣飛出菰蒲。擾擾蔽天黑，雷然隨舳艫。利嘴入人肉，微形紅且濡。振蓬亦不懼，至死貪膏腴。舟人敢停棹，陸者亦疾趨。南北百餘里，畏之如虎貙。噫嘻天地間，萬物各有殊。陽者陽爲伍，陰者陰爲徒。蚊蚋是陰物，夜從喧牆隅。如何正曦赫，吞噬當通衢。人筋爲爾斷，人力爲爾枯。衣巾穢且甚，盤饌腥有餘。豈是陽德衰，不能使消除。豈是有主者，此鄉宜毒荼。吾聞蛇能螫，避之則無虞。吾聞蠆有毒，見之可疾驅。唯是此蚊子，逢人皆病諸。江南夏景好，水木多蕭疎。此中震澤路，風月彌清虛。前後幾來往，襟懷曾未舒。朝既蒙襞積，夜仍跧蘧蒢。雖然好吟嘯，其奈難踟蹰。人生有不便，天意當何如。誰能假羽翼，直上言紅鑪。
木筆花 吳融 
嫩如新竹管初齊，粉膩紅輕樣可攜。誰與詩人偎檻看，好於牋墨併分題。
淛東筵上有寄 吳融 
襄王席上一神仙，眼色相當語不傳。見了又休真似夢，坐來雖近遠於天。隴禽有意猶能說，江月無心也解圓。更被東風勸惆悵，落花時節定翩翩。
富水驛東楹有人題詩 吳融 
繡纓霞翼兩鴛鴦，金島銀川是故鄉。只合雙飛便雙死，豈悲相失與相忘。煙花夜泊紅蕖膩，蘭渚春遊碧草芳。何事遽驚雲雨別，秦山楚水兩乖張。
隋堤 吳融 
搔首隋堤落日斜，已無餘柳可藏鴉。岸傍昔道牽龍艦，河底今來走犢車。曾笑陳家歌玉樹，却隨後主看瓊花。四方正是無虞日，誰信黎陽有古家。
贈南嶽僧全玭 孫偓  衡山
窠居過後更何人，傳得如來法印真。昨日祝融峰下見，草衣便是雪山□。
荅門生王渙李德鄰趙光胤王拯長句 孫偓 
謬持文柄得時賢，粉署清華次第遷。昔歲策名皆健筆，今朝稱職並同年。各懷器業寧推讓，俱上青霄肯後先。何事老夫猶賦詠，欲將酬和永留傳。
句 陸扆 
今秋已約天台月。
華州牓寄諸門生 薛昭緯 
時君過聽委平衡，粉署華燈到曉明。開卷固難窺浩汗，執衡空欲慕公平。機雲筆舌臨文健，沈宋章篇發詠清。自笑觀光輝。
謝銀工 薛昭緯 
一楪氈根數十皴，盤中猶更有紅鱗。早知文字多辛苦，悔不當初學冶銀。
閑居即事 陸翱 
衰柳迷隋苑，衡門啼暮鴉。茅廚煙不動，書牖日空斜。悔下東山石，貧於南阮家。沈憂損神慮，萱草自開花。
趙氏北樓 陸翱 
慇懃趙公子，良夜竟相留。朗月生東海，仙娥在北樓。酒闌珠露滴，歌逈石城秋。本爲愁人設，愁人到曉愁。
蜀中登第荅李搏六韻 裴廷裕 
何勞問我成都事，亦報君知便納降。蜀柳籠堤煙矗矗，海棠當戶燕雙雙。富春不並窮師子，濯錦全勝旱曲江。高捲絳紗揚氏宅，半垂紅袖薛濤牕。浣花泛鷁詩千首，靜衆尋梅酒百缸。若說弦歌與風景，主人兼是碧油幢。
偶題 裴廷裕 
微雨微風寒食節，半開半合木蘭花。看花倚柱終朝立，却似淒淒不在家。
閑宵望月 李沇 
卷箔舒紅茵，當軒翫明月。懿哉深夜中，靜聽歌初發。苔含殿華濕，竹影蟾光潔。轉扇來清風，援琴飛白雪。行愁景候變，坐恐流芳歇。桂影有餘光，蘭燈任將滅。
醮詞 李沇 
犬咬天關閉，彩童呼僊吏。一封紅篆書，爲奏塵寰事。八極鼇柱傾，四溟龍鬣沸。長庚冷有芒，文曲澹無氣。烏輪不再中，黃沙瘞腥鬼。請帝命真官，臨雲啓金匱。方與清華宮，重正紫極位。曠古雨露恩，安得惜沾施。生人血欲盡，攙搶無飽意。
巫山高 李沇 
抉天心，開地脉，俘動凌霄拂藍碧。襄王端眸望不極，似睹瑤姬長歎息。巫妝不治獨西望，暗泣紅蕉抱雲帳。君王妬妾夢荆宮，虛把金泥印仙掌。江濤迅激如相助，十二獰龍怒行雨。崑崙謾有通天路，九峰正在天低處。
夢仙謠 李沇 
海宮蹙浪收殘月，挈壺掌事傳更歇。銀蟾半墜恨流咽，六鰲披月撼蓬闕。九炁真翁騎白犀，臨池靜聽雌蛟啼。桂花浥露曙香冷，八窗玉朗驚晨雞。裁紗翦羅貼丹鳳，膩霞遠閉瑤山夢。露乾欲醉芙蕖塘，迴首驅雲朝正陽。
秋霖歌 李沇 
西方龍兒口猶乳，初解驅雲學行雨。縱恣羣陰駕老虬，勺水蹄涔盡奔注。葉破苔黃未休滴，膩光透長狂莎色。恨無長劒一千仞，劃斷頑雲看晴碧。
方響歌 李沇 
敲金扣石聲相凌，遙空冷靜天正澄。寶缾下井轆轤急，小娃弄索傷清冰。穿絲透管音未歇，迴風繞指驚泉咽。季倫怒擊珊瑚摧，靈芸整鬢步搖折。十六葉中侵素光，寒玲震月雜珮璫。雲和不覺罷餘怨，蓮峰一夜啼琴姜。急節寫商商恨促，秦愁越調逡巡足。夢入仙樓戛殘曲，飛霜稜稜上秋玉。
荅王渙 裴贄 
謬持文柄得時賢，粉署清華次第遷。昔歲策名皆健筆，今朝稱職並同年。各懷器業寧推讓，俱上青霄肯後先。何事老夫猶賦詠，欲將酬和永留傳。
薄命妾 盧汝弼 
君恩已斷盡成空，追想嬌歡恨莫窮。長爲蕣花光曉日，誰知團扇送秋風。黃金買賦心徒切，清路飛塵信莫通。閑凭玉欄思舊事，幾回春暮泣殘紅。
秋夕寓居精舍書事 盧汝弼 
葉滿苔堦杵滿城，此中多恨恨難平。疎簷看織蠨蛸網，暗隙愁聽蟋蟀聲。醉臥欲拋羈客思，夢歸偏動故鄉情。覺來獨步長廊下，半夜西風吹月明。
聞雁 盧汝弼 
秋風蕭瑟靜埃氛，邊雁迎風響咽羣。瀚海應嫌霜下早，湘川偏愛草初薰。蘆洲宿處依沙岸，榆塞飛時度晚雲。何處最添羈客恨，竹窗殘月酒醒聞。
鴛鴦 盧汝弼  洞庭湖
雙浮雙浴傍苔磯，蓼浦蘭臯繡帳幃。長羨鷺鷥能潔白，不隨鸂鶒鬬毛衣。霞侵綠渚香衾暖，樓倚青雲殿瓦飛。應笑隨陽沙漠雁，洞庭煙暖又思歸。
和李秀才邊庭四時怨 一 盧汝弼 
春風昨夜到榆關，故國煙花想已殘。少婦不知歸不得，朝朝應上望夫山。
和李秀才邊庭四時怨 二 盧汝弼 
盧龍塞外草初肥，雁乳平蕪曉不飛。鄉國近來音信斷，至今猶自著寒衣。
和李秀才邊庭四時怨 三 盧汝弼 
八月霜飛柳半黃，蓬根吹斷雁南翔。隴頭流水關山月，泣上龍堆望故鄉。
和李秀才邊庭四時怨 四 盧汝弼  生活 边塞
朔風吹雪透刀瘢，飲馬長城窟更寒。半夜火來知有敵，一時齊保賀蘭山。
山居即事二首 一 陸希聲  洞庭湖
君山蒼翠接青冥，東走洮湖上洞庭。茅屋向陽梳白髮，竹窓深夜誦丹經。湧泉回泬魚龍氣，怪石驚騰鳥獸形。爲問前時金馬客，此焉還作少微星。
山居即事二首 二 陸希聲 
不是幽棲矯性靈，從來無意在羶腥。滿川風物供高枕，四合雲山借畫屏。五鹿歸來驚嶽嶽，孤鴻飛去入冥冥。君陽遁叟何爲樂，一炷清香兩卷經。
陽羨雜詠十九首 苦竹逕 陸希聲 
山前無數碧琅玕，一逕清森五月寒。世上何人憐苦節，應須細問子猷看。
陽羨雜詠十九首 梅花塢 陸希聲 
凍蘂凝香色豔新，小山深塢伴幽人。知君有意凌寒色，羞共千花一樣春。
陽羨雜詠十九首 石兕臺 陸希聲 
大河波浪激潼關，青兕胡爲伏此山。遙想楚王雲夢澤，蜺旌羽蓋定空還。
陽羨雜詠十九首 講易臺 陸希聲 
年逾知命志尤堅，獨向青山更絕編。天下有山山有水，養蒙肥遯正翛然。
陽羨雜詠十九首 觀魚亭 陸希聲 
惠施徒自學多方，謾說觀魚理未長。不得莊生濠上旨，江湖何以見相忘。
陽羨雜詠十九首 綠雲亭 陸希聲 
六月清涼綠樹陰，小亭高臥滌煩襟。羲皇向上何人到，永日時時弄素琴。
陽羨雜詠十九首 清輝堂 陸希聲 
野人心地本無機，爲愛茅簷倚翠微。盡日尊前誰是客，秋山含水有清輝。
陽羨雜詠十九首 觀妙庵 陸希聲 
妙理難觀旨甚深，欲知無欲是無心。茅庵不異人間世，河上真人自可尋。
陽羨雜詠十九首 西陽亭 陸希聲 
隔林殘日照孤亭，玄[晏]先生酒未醒。入夜莫愁迷下路，昔人猶在逐流螢。
陽羨雜詠十九首 弄雲亭 陸希聲 
自知無業致吾君，只向春山弄白雲。已共此山私斷當，不須轉轍重移文。
陽羨雜詠十九首 伏龜堂 陸希聲 
盤崖蹙縮似靈龜，鬼谷先生隱遁時。不獨卷懷經世志，白雲流水是心期。
陽羨雜詠十九首 桃花谷 陸希聲 
君陽山下足春風，滿谷仙桃照水紅。何必武陵源上去，澗邊好過落花中。
陽羨雜詠十九首 含桃圃 陸希聲 
小圃初晴風露光，含桃花發滿山香。看花對酒心無事，倍覺春來白日長。
陽羨雜詠十九首 茗坡 陸希聲 
二月山家穀雨天，半坡芳茗露華鮮。春醒酒病兼消渴，惜取新芽旋摘煎。
陽羨雜詠十九首 松嶺 陸希聲 
嶺上青松手自栽，已能蒼翠映莓苔。歲寒本是君家事，好送清風月下來。
陽羨雜詠十九首 桃溪 陸希聲 
芳草霏霏遍地齊，桃花脉脉自成谿。也知百舌多言語，任向春風盡意啼。
陽羨雜詠十九首 李徑 陸希聲 
一徑穠芳萬蘂攢，風吹雨打未摧殘。憐君盡向高枝發，應爲行人要整冠。
陽羨雜詠十九首 鴻盤 陸希聲 
落落飛鴻漸始盤，青雲起處剩須看。如今天路多矰繳，縱使銜蘆去也難。
陽羨雜詠十九首 偃月嶺 陸希聲 
山嶺依稀偃月形，數層倚石疊空青。幾迴雪夜寒光積，直似金光照戶庭。
寄{巩/言}光上人 陸希聲 
筆下龍蛇似有神，天池雷雨變逡巡。寄言昔日不龜手，應念江頭洴澼人。
喜杜荀鶴及第 李昭象 
深巖貧復病，榜到見君名。貧病渾如失，山川頓覺清。一春新酒興，四海舊詩聲。日使能吟者，西來步步輕。
赴舉出山留寄山居鄭參軍 李昭象 
還如費冠卿，向此振高名。肯羨魚鬚美，長誇鶴氅輕。理琴寒指倦，試藥黑髭生。時泰難雲臥，隨看急詔行。
題顧正字谿居 李昭象 
高敞吟軒近釣灣，塵中來似出人間。若教明月休生桂，應得危時共掩關。春酒夜棊難放客，短籬疎竹不遮山。莫誇恬淡勝榮祿，雁引行高未許閑。
寄獻山中顧公員外 李昭象 
抽却朝簪著釣蓑，近來聲迹轉巍峩。祥麟避網雖山野，丹鳳銜書即薜蘿。乍隱文章情更逸，久閑經濟術翻多。深慙未副吹噓力，竟困風埃爭奈何。
山中寄崔諫議 李昭象 
半生猨鳥共山居，吟月吟風兩鬢疎。新句未嘗忘教化，上才爭忍不吹噓。全家欲去干戈後，大國中興禮樂初。從此升騰休說命，秪希公道數封書。
學仙詞寄顧雲 李昭象 
記得初傳九轉方，碧雲峰下祝虛皇。丹砂未熟心徒切，白日難留鬢欲蒼。無路洞天尋穆滿，有時人世美劉郎。仙人恩重何由報，焚盡星壇午夜香。
寄尉遲侍御 李昭象  九华山
我眠青嶂弄澄潭，君戴貂蟬白玉篸。應向謝公樓上望，九華山色在西南。
句 李昭象 
投文得仕而今少，佩印還家古所榮。
夏雨 王駕 
非惟消旱暑，且喜救生民。天地如蒸濕，園林似却春。洗風清枕簟，換夜失埃塵。又作豐年望，田夫笑向人。
古意 王駕  思念 妇女
夫戍蕭關妾在吳，西風吹妾妾憂夫。一行書信千行淚，寒到君邊衣到無。
雨晴 王駕 
雨前初見花間蘂，雨後兼無葉裏花。蛺蝶飛來過墻去，却疑春色在鄰家。
亂後曲江 王駕 
憶昔爭遊曲水濱，未春長有探春人。遊春人盡空池在，直至春深不似春。
過故友居 王駕 
鄰笛寒吹日落初，舊居今已別人居。亂來兒姪皆分散，惆悵僧房認得書。
上裴侍郎 王渙 
青衿七十牓三年，建禮含香次第遷。珠彩下連星錯落，桂花曾對月嬋娟。玉經磨琢多成器，劍拔沈埋更倚天。應念銜恩最深者，春來爲壽拜尊前。
悼亡 王渙 
春來得病夏來加，深掩粧窗臥碧紗。爲怯暗藏秦女扇，怕驚愁度阿香車。腰肢暗想風欺柳，粉態難忘露洗花。今日青門葬君處，亂蟬衰草夕陽斜。
惆悵詩十二首 一 王渙 
八蠶薄絮鴛鴦綺，半夜佳期並枕眠。鐘動紅娘喚歸去，對人勻淚拾金鈿。
惆悵詩十二首 二 王渙 
李夫人病已經秋，漢武看來不舉頭。得所濃華銷歇盡，楚魂湘血一生休。
惆悵詩十二首 三 王渙 
謝家池館花籠月，蕭寺房廊竹颭風。夜半酒醒憑檻立，所思多在別離中。
惆悵詩十二首 四 王渙 
隋師戰艦欲亡陳，國破應難保此身。訣別徐郎淚如雨，鏡鸞分後屬何人。
惆悵詩十二首 五 王渙 
七夕瓊筵隨事陳，兼花連蔕共傷神。蜀王殿裏三更月，不見驪山私語人。
惆悵詩十二首 六 王渙 
夜寒春病不勝懷，玉瘦花啼萬事乖。薄倖檀郎斷芳信，驚嗟猶夢合歡鞋。
惆悵詩十二首 七 王渙 
嗚咽離聲管吹秋，妾身今日爲君休。齊奴不說平生事，忍看花枝謝玉樓。
惆悵詩十二首 八 王渙 
青絲一綹墮雲鬟，金翦刀鳴不忍看。持謝君王寄幽怨，可能從此住人間。
惆悵詩十二首 九 王渙 
陳宮興廢事難期，三閣空餘綠草基。狎客淪亡麗華死，他年江令獨來時。
惆悵詩十二首 十 王渙 
晨肇重來路已迷，碧桃花謝武陵溪。仙山目斷無尋處，流水潺湲日漸西。
惆悵詩十二首 十一 王渙 
少卿降北子卿還，朔野離觴慘別顏。却到茂陵唯一慟，節毛零落鬢毛斑。
惆悵詩十二首 十二 王渙 
夢裏分明入漢宮，覺來燈背錦屏空。紫臺月落關山曉，腸斷君恩信畫工。
塞上 戴司顏 
空蹟晝蒼茫，沙腥古戰場。逢春多霰雪，生計在牛羊。冷角吹鄉淚，乾榆落夢牀。從來山水客，誰謂到漁陽。
投謝錢武肅 吳仁璧 
東門上相好知音，數盡臺前郭隗金。累重雖然容食椹，力微無計報焚林。弊貂不稱芙蓉幕，衰朽仍慚玳瑁簪。十里溪光一山月，可堪從此負歸心。
客路 吳仁璧 
人寰急景如波委，客路浮雲似蓋輕。回首故山天外碧，十年無計却歸耕。
南徐題友人郊居 吳仁璧 
門前樵徑連江寺，岸下漁磯繫海槎。待到秋深好時節，與君長醉隱侯家。
賈誼 吳仁璧 
扶持一疏滿遺編，漢陛前頭正少年。誰道恃才輕絳灌，却將惆悵弔湘川。
衰柳 吳仁璧 
金風漸利露珠團，廣陌長堤黛色殘。水殿狂遊隋煬帝，一千餘里可堪看。
鳳仙花 吳仁璧 
香紅嫩綠正開時，冷蝶飢蜂兩不知。此際最宜何處看，朝陽初上碧梧枝。
金錢花 吳仁璧 
淺絳濃香幾朵勻，日鎔金鑄萬家新。堪疑劉寵遺芳在，不許山陰父老貧。
句 吳仁璧 
爲惜苔錢妨換砌，因憐山色旋開尊。高閣煙霞禪客睡，滿城塵土世人忙。五龍金角向星斗，三洞玉音愁鬼神。蒲草薄裁連蒂白，臙脂濃染半葩紅。
下第戲狀元崔昭緯 張曙 
千里江山陪驥尾，五更風水失龍鱗。昨夜浣花溪上雨，綠楊芳草爲何人。
贈天台王處士 林嵩 
深隱天台不記秋，琴臺長別一何愁。茶煙巖外雲初起，新月潭心釣未收。映宇異花叢發好，穿松孤鶴一聲幽。赤城不掩高宗夢，寧久懸冠枕瀑流。
春宮怨 杜荀鶴  宫怨 春天 写景 女子 唐诗三百首 五言律诗
早被嬋娟誤，欲妝臨鏡慵。承恩不在貌，教妾若爲容。風暖鳥聲碎，日高花影重。年年越溪女，相憶採芙蓉。
訪道者不遇 杜荀鶴 
寂寂白雲門，尋真不遇真。祗應松上鶴，便是洞中人。藥圃花香異，沙泉鹿跡新。題詩留姓字，他日此相親。
送人遊吳 杜荀鶴  送别 生活 带有地名 写景 地名
君到姑蘇見，人家盡枕河。古宮閑地少，水港小橋多。夜市賣菱藕，春船載綺羅。遙知未眠月，鄉思在漁歌。
出山 杜荀鶴 
病眼看春牓，文場公道開。朋人登第盡，白髮出山來。處世曾無過，惟天合是媒。長安不覺遠，期遂一名迴。
浙中逢詩友 杜荀鶴 
到處有同人，多爲賦與文。詩中難得友，湖畔喜逢君。凍把城根雪，風開嶽面雲。苦吟吟不足，爭忍話離羣。
送友遊吳越 杜荀鶴  送别 山川 写景 田园
去越從吳過，吳疆與越連。有園多種橘，無水不生蓮。夜市橋邊火，春風寺外船。此中偏重客，君去必經年。
出常山界使回有寄 杜荀鶴 
自小即南北，未如今日離。封疆初盡處，人使却回時。開口有所忌，此心無以爲。行行復垂淚，不稱是男兒。
登天台寺 杜荀鶴 
一到天台寺，高低景旋生。共僧巖上坐，見客海邊行。野色人耕破，山根浪打鳴。忙時向閑處，不覺有閑情。
途中春 杜荀鶴 
馬上覽春色，丈夫慙淚垂。一生看却老，五字未逢知。酒力不能久，愁根無可醫。明年到今日，公道與誰期。
入關歷陽道中却寄舍弟 杜荀鶴 
求名日苦辛，日望日榮親。落葉山中路，秋霖馬上人。晨昏知汝道，詩酒衛吾身。自笑拋麋鹿，長安擬醉春。
贈歐陽明府 杜荀鶴 
賢宰宰斯邑，政聞閭里間。都緣民訟少，長覺吏徒閑。帆落樽前浦，鐘鳴枕上山。回舟却惆悵，數宿釣魚灣。
贈臨上人 杜荀鶴 
不計禪兼律，終須入悟門。解空非有自，所得是無言。眼豁浮生夢，心澄大道源。今來習師者，多鏁教中猿。
題戰島僧居 杜荀鶴 
師愛無塵地，江心島上居。接船求化慣，登陸赴齋疎。載士春栽樹，拋生日餧魚。入雲蕭帝寺，畢竟欲何如。
別衡州牧 杜荀鶴 
朝別使君門，暮投江上村。從來無舊分，臨去望何恩。行計自不定，此心誰與論。秋猿叫寒月，祗欲斷人魂。
送人遊江南 杜荀鶴 
滿酌勸君酒，勸君君莫辭。能禁幾度別，即到白頭時。晚岫無雲蔽，春帆有燕隨。男兒兩行淚，不欲等閑垂。
遊茅山 杜荀鶴 
步步入山門，仙家鳥徑分。漁樵不到處，麋鹿自成羣。石面迸出水，松頭穿破雲。道人星月下，相次禮茅君。
讀友人詩卷 杜荀鶴 
冰齒味瑤軸，祗應神鬼知。坐當羣靜後，吟到月沈時。雪峽猿聲健，風檉鶴立危。篇篇一字字，誰復更言詩。
寄從叔 杜荀鶴 
三族不當路，長年猶布衣。苦吟天與性，直道世將非。雁夜愁癡坐，漁鄉老憶歸。爲儒皆可立，自是拙時機。
郊居即事投李給事 杜荀鶴 
無祿奉晨昏，閑居幾度春。江湖苦吟士，天地最窮人。書劒同三友，蓬蒿外四鄰。相知不相薦，何以自謀身。
寄詩友 杜荀鶴 
別來春又春，相憶喜相親。與我爲同志，如君能幾人。何時吟得力，漸老事關身。惟有前溪水，年年濯客塵。
長安冬日 杜荀鶴 
近臘饒風雪，閑房凍坐時。書生教到此，天意轉難知。吟苦猿三叫，形枯柏一枝。還應公道在，未忍與山期。
山中寄友人 杜荀鶴 
深山多隙地，無力及耕桑。不是營生拙，都緣覓句忙。破窗風翳燭，穿屋月侵牀。吾友應相笑，辛勤道未光。
自述 杜荀鶴 
四海欲行遍，不知終遇誰。用心常合道，出語或傷時。擬作閑人老，慙無識者嗤。如今已無計，祗得苦于詩。
題江山寺 杜荀鶴 
江上山頭寺，景留吟客船。遍遊銷一日，重到是何年。沙鳥多翹足，巖僧半露肩。爲詩多語澀，喜此得終篇。
秋日旅舍臥病呈所知 杜荀鶴 
秋色上庭枝，愁懷切向誰。青雲無勢日，華髮有狂時。枕上聞風雨，江南繫別離。如何吟到此，此道不聞知。
秋宿山館 杜荀鶴 
山館坐待曉，夜長吟役神。斜風吹敗葉，寒燭照愁人。蘊蓄天然性，澆訛世惡真。男兒出門志，不獨爲謀身。
贈老僧 杜荀鶴 
衆僧尊夏臘，靈嶽遍曾登。度水手中杖，行山溪畔藤。心空默是印，眉白雪爲稜。自得巡方道，棲禪老未能。
別舍弟 杜荀鶴 
欲住住不得，出門天氣秋。惟知偷拭淚，不忍更回頭。此日祗愁老，況身方遠遊。孤寒將五字，何以動諸侯。
題嶽麓寺 杜荀鶴 
一簇楚江山，江山勝此難。覓人來畫取，到處得吟看。鶴隱松聲盡，魚沈檻影寒。自知心未了，閑話亦多端。
懷廬嶽書齋 杜荀鶴 
長憶在廬嶽，免低塵土顏。煮茶窗底水，採藥屋頭山。是境皆遊遍，誰人不羨閑。無何一名繫，引出白雲間。
題唐興寺小松 杜荀鶴 
雖小天然別，難將衆木同。侵僧半窗月，向客滿襟風。枝拂行苔鶴，聲分叫砌蟲。如今未堪看，須是雪霜中。
與友人話別 杜荀鶴 
客路行多少，干人無易顏。未成終老計，難致此身閑。月兔走入海，日烏飛出山。流年留不得，半在別離間。
贈廬嶽隱者 杜荀鶴 
自見來如此，未嘗離洞門。結茅遮雨雪，採藥給晨昏。古樹藤纏殺，春泉鹿過渾。悠悠無一事，不似屬乾坤。
題會上人院 杜荀鶴 
鼓角城中寺，師居日得閑。必能行大道，何用在深山。破衲新添線，空門夜不關。心知與眼見，終取到無間。
送黃補闕南遷 杜荀鶴 
得罪非天意，分明謫去身。一心貪諫主，開口不防人。自古有遷客，何朝無直臣。喧然公論在，雖滯楚南春。
近試投所知 杜荀鶴 
白髮隨梳落，吟懷說向誰。敢辭成事晚，自是出山遲。擬動如浮海，凡言似課詩。終身事知己，此外復何爲。
辭座主侍郎 杜荀鶴 
一飯尚懷感，況攀高桂枝。此恩無報處，故國遠歸時。祗恐兵戈隔，再趨門館遲。茅堂拜親後，特地淚雙垂。
別從叔 杜荀鶴 
立馬不忍上，醉醒天氣寒。都緣在門易，直似別家難。世路既如此，客心須自寬。江村亦飢凍，爭及問長安。
送人南遊 杜荀鶴 
凡遊南國者，未有不蹉跎。到海路難盡，挂帆人更多。潮沙分象跡，花洞響蠻歌。縱有投文處，於君能幾何。
將歸山逢友人 杜荀鶴 
儒爲君子儒，儒道不妨孤。白髮多生矣，青山可住乎。徉狂寧是事，巧達又非夫。祗此平生願，他人肯信無。
經九華費徵君墓 杜荀鶴  九华山
凡弔先生者，多傷荆棘間。不知三尺墓，高却九華山。天地有何外，子孫無亦閑。當時若徵起，未必得身還。
送九華道士遊茅山 杜荀鶴 
忽起地仙興，飄然出舊山。於身無切事，在世有餘閑。日月浮生外，乾坤大醉間。故園華表上，誰得見君還。
寄舍弟 杜荀鶴 
世亂信難通，鄉心日萬重。弟兄皆嚮善，天地合相容。大野陰雲重，連城殺氣濃。家山白雲裏，臥得最高峰。
贈宣城麋明府 杜荀鶴 
天下爲官者，無君一軸詩。數聯同我得，當代遇誰知。年齒吟將老，生涯說可悲。何當拋手板，鄰隱過危時。
望遠 杜荀鶴 
門前通大道，望遠上高臺。落日人行盡，窮邊信不來。還聞戰得勝，未見敕招回。却入機中坐，新愁織不開。
贈秋浦金明府長 杜荀鶴 
倚郭難爲宰，非君即有私。惟憑野老口，不立政聲碑。苦甚求名日，貧於未選時。溪山竟如此，利得且吟詩。
和高祕書早春對雪登樓見寄之什 杜荀鶴 
天有惜花意，恐花開染塵。先教微雪下，始放滿城春。且醉登樓客，重期出郭人。因酬郢中律，霜鬢數莖新。
旅寓書事 杜荀鶴 
日日驚身事，悽悽欲斷魂。時清不自立，髮白傍誰門。中路殘秋雨，空山一夜猿。公卿得見面，懷抱細難言。
舟行晚泊江上寺 杜荀鶴 
久勞風水上，禪客喜相依。挂衲雖無分，修心未覺非。日沈山虎出，鐘動寺禽歸。月上潮平後，談空漸入微。
泗上客思 杜荀鶴 
痛飲復高歌，愁終不奈何。家山隨日遠，身事逐年多。沒鴈雲橫楚，兼蟬柳夾河。此心閑未得，到處被詩磨。
寄同人 杜荀鶴 
盡與貧爲患，唯余即不然。四方無靜處，百口度荒年。白髮生閑事，新詩出數聯。時情竟如此，不免却歸田。
下第出關投鄭拾遺 杜荀鶴 
丹霄桂有枝，未折未爲遲。況是孤寒士，兼行苦澀詩。杏園人醉日，關路獨歸時。更卜深知意，將來擬薦誰。
送青陽李明府 杜荀鶴  九华山
善政無慙色，吟歸似等閑。惟將六幅絹，寫得九華山。求理頭空白，離京債未還。仍聞猿與鶴，都在一船間。
將遊湘湖有作 杜荀鶴 
一家相別意，不得不澘然。遠作南方客，初登上水船。嶽鐘思冷夢，湘月少殘篇。便有歸來計，風波亦隔年。
貽里中同志 杜荀鶴 
鄉里爲儒者，唯君見我心。詩書常共讀，雨雪亦相尋。貧賤志氣在，子孫交契深。古人猶晚達，況未鬢霜侵。
江上送韋彖先輩 杜荀鶴 
不易爲離抱，江天即見鴻。暮帆何處落，涼月與誰同。木葉新霜後，漁燈夜浪中。時難慎行止，吾道利于窮。
秋晨有感 杜荀鶴 
木葉落時節，旅人初夢驚。鐘才枕上盡，事已眼前生。吟髮不長黑，世交無久情。且將公道約，未忍便歸耕。
秋日山中寄李處士 杜荀鶴  忧国忧民 讽喻
吾輩道何窮，寒山細雨中。兒童書懶讀，果粟樹將空。言論關時務，篇章見國風。昇平猶可用，應不廢爲公。
錢塘別羅隱 杜荀鶴 
故國看看遠，前程計在誰。五更聽角後，一葉渡江時。吾道天寧喪，人情日可疑。西陵向西望，雙淚爲君垂。
山中貽同志 杜荀鶴 
君貧我亦貧，爲善喜爲鄰。到老如今日，無心媿古人。閉門非傲世，守道是謀身。別有同山者，其如未可親。
秋日懷九華舊居 杜荀鶴 
吾道在五字，吾身寧陸沈。涼生中夜雨，病起故山心。燭共寒酸影，蛩添苦楚吟。何當遂歸去，一徑入松林。
哭劉德仁 杜荀鶴 
賈島還如此，生前不見春。豈能詩苦者，便是命羈人。家事因吟失，時情礙國親。多應銜恨骨，千古不爲塵。
經青山弔李翰林 杜荀鶴 
何爲先生死，先生道日新。青山明月夜，千古一詩人。天地空銷骨，聲名不傍身。誰移耒陽冢，來此作吟鄰。
送人宰吳縣 杜荀鶴 
海漲兵荒後，爲官合動情。字人無異術，至論不如清。草履隨船賣，綾梭隔水鳴。唯持古人意，千里贈君行。
讀友人詩 杜荀鶴 
君詩通大雅，吟覺古風生。外却浮華景，中含教化情。名應高日月，道可潤公卿。莫以孤寒恥，孤寒達更榮。
登山寺 杜荀鶴 
山半一山寺，野人秋日登。就中偏愛石，獨上最高層。有果猿攀樹，無齋鴿看僧。儒門自多事，來此復何能。
辭九江李郎中入關 杜荀鶴 
帝里無相識，何門跡可親。願開言重口，薦與分深人。卷許新詩出，家憐舊業貧。今從九江去，應免更迷津。
江南逢李先輩 杜荀鶴 
李杜復李杜，彼時逢此時。干戈侵帝里，流落向天涯。歲月消於酒，平生斷在詩。懷才不得志，祗恐滿頭絲。
江上與從弟話別 杜荀鶴 
相逢盡說歸，早晚遂歸期。流水多通處，孤舟少住時。干人不得已，非我欲爲之。及此終無媿，其如道在茲。
送友人遊南海 杜荀鶴 
南海南邊路，君遊祗爲貧。山川多少地，郡邑幾何人。花鳥名皆別，寒暄氣不均。相期早晚見，莫待瘴侵身。
贈聶尊師 杜荀鶴 
詩道將仙分，求之不可求。非關從小學，應是數生修。蟾桂雲梯折，鰲山鶴駕遊。他年兩成事，堪喜是鄰州。
塞上傷戰士 杜荀鶴 
戰士說辛勤，書生不忍聞。三邊遠天子，一命信將軍。野火燒人骨，陰風捲陣雲。其如禁城裏，何以重要勳。
春日訪獨孤處士 杜荀鶴 
地僻春來靜，深宜長者居。好花都待晚，修竹不妨疎。鴈入湘江食，人侵曉色鋤。似君無學處，頭白道如初。
哭友人 杜荀鶴 
病向名場得，終爲善誤身。無兒承後嗣，有女托何人。葬禮難求備，交情好者貧。惟餘舊文集，一覽一沾巾。
新栽竹 杜荀鶴 
斸破蒼苔色，因栽十數莖。窗風從此冷，詩思當時清。酒入杯中影，棊添局上聲。不同桃與李，瀟灑伴書生。
送吳蛻下第入蜀 杜荀鶴 
下第言之蜀，那愁舉別杯。難兄方在幕，上相復憐才。鳥徑盤春靄，龍湫發夜雷。臨邛無久戀，高桂待君回。
亂後歸山 杜荀鶴 
亂世歸山谷，征鼙喜不聞。詩書猶滿架，弟姪未爲軍。山犬眠紅葉，樵童唱白雲。此心非此志，終擬致明君。
題著禪師 杜荀鶴 
大道本無幻，常情自有魔。人皆迷著此，師獨悟如何。爲岳開窗闊，因蟲長草多。說空空說得，空得到維摩。
春日閑居即事 杜荀鶴 
未得青雲志，春同秋日情。花開如葉落，鶯語似蟬鳴。道合和貧守，詩堪與命爭。飢寒是吾事，斷定不歸耕。
亂後再逢汪處士 杜荀鶴 
如君真道者，亂世有閑情。每別不知處，見來長後生。藥非因病服，酒不爲愁傾。笑我於身苦，吟髭白數莖。
山中喜與故交宿話 杜荀鶴 
遠地能相訪，何慙事力微。山中深夜坐，海內故交稀。村酒沽來濁，溪魚釣得肥。貧家只如此，未可便言歸。
觀碁 杜荀鶴 
對面不相見，用心同用兵。算人常欲殺，顧己自貪生。得勢侵吞遠，乘危打劫贏。有時逢敵手，當局到深更。
題歷山舜祠 杜荀鶴 
昔舜曾耕地，遺風日寂寥。世人那肯祭，大聖不興妖。殿宇秋霖壞，杉松野火燒。時訛競淫祀，絲竹醉山魈。
維揚冬末寄幕中二從事 杜荀鶴 
聞道長溪尉，相留一館閑。□□□□□，尚隔幾重山。爲旅春風外，懷人夜雨間。年來疎覽鏡，怕見減朱顏。
和吳太守罷郡山村偶題二首 一 杜荀鶴 
罷郡饒山興，村家不惜過。官情隨日薄，詩思入秋多。野獸眠低草，池禽浴動荷。眼前餘政在，不似有干戈。
和吳太守罷郡山村偶題二首 二 杜荀鶴 
快活田翁輩，常言化育時。縱饒稽歲月，猶說向孫兒。茅屋梁和節，茶盤果帶枝。相傳終不忘，何必立生祠。
亂後送友人歸湘中 杜荀鶴 
家枕三湘岸，門前即釣磯。漁竿壯歲別，鶴髮亂時歸。岳暖無猿叫，江春有燕飛。平生書劒在，莫便學忘機。
送紫陽僧歸廬岳舊寺 杜荀鶴 
紫衣明主贈，歸寺感先師。受業恩難報，開堂影不知。松風欹枕夜，山雪下樓時。此際無人會，微吟復歛眉。
和劉評事送海禪和歸山 杜荀鶴 
衲外元無象，言尋那路尋。問禪將底說，傳印得何心。未了羣山淺，難休一室深。伏魔寧是獸，巢頂亦非禽。觀色風驅霧，聽聲雪灑林。凡歸是歸處，不必指高岑。
御溝柳 杜荀鶴 
律到御溝春，溝邊柳色新。細籠穿禁水，輕拂入朝人。日近韶光早，天低聖澤勻。谷鶯棲未穩，宮女畫難真。楚國空搖浪，隋堤暗惹塵。如何帝城裏，先得覆龍津。
冬末同友人泛瀟湘 杜荀鶴  抒情 淡泊 写景
殘臘泛舟何處好，最多吟興是瀟湘。就船買得魚偏美，踏雪沽來酒倍香。猿到夜深啼嶽麓，鴈知春近別衡陽。與君剩採江山景，裁取新詩入帝鄉。
贈李鐔 杜荀鶴 
君行君文天合知，見君如此我興悲。秪殘三口兵戈後，纔到孤村雨雪時。著臥衣裳難辦洗，旋求糧食莫供炊。地鑪不暖柴枝濕，猶把蒙求授小兒。
旅中臥病 杜荀鶴 
秋來誰料病相縈，枕上心猶算去程。風射破窗燈易滅，月穿疎屋夢難成。故園何啻三千里，新鴈纔聞一兩聲。我自與人無舊分，非干人與我無情。
旅泊遇郡中叛亂示同志 杜荀鶴 
握手相看誰敢言，軍家刀劒在腰邊。遍搜寶貨無藏處，亂殺平人不怕天。古寺拆爲修寨木，荒墳開作甃城塼。郡侯逐出渾閑事，正是鑾輿幸蜀年。